22/07/2014 | Administración LocalMunicipal
Culleredo
Secretaría Xeral
Regulamento do Servizo de Saneamento do Concello

ANUNCIO DE APROBACIÓN DEFINITIVA O Pleno do Concello, en sesión ordinaria celebrada o día 29 de maio de 2014, aprobou definitivamente o texto do Regulamento de Saneamento deste Concello que se publica como Anexo e que entrará en vigor ao día seguinte da súa publicación íntegra no Boletín Oficial da Provincia, en cumprimento do disposto no art.70.2 da vixente Lei 7/85, do 2 de abrir, reguladora das Bases do Réxime Local. A N E X O SERVIZO DE SANEAMENTO DO CONCELLO DE CULLEREDO CAPÍTULO I.–NORMAS XERAIS Artigo 1.–Obxecto, finalidades e ámbito de aplicación. O presente regulamento ten por obxecto establecer as normas con respecto ás modalidades de prestación do servizo de saneamento do termo municipal de Culleredo e as súas características, regular as relacións entre a entidade xestora e usuarios, determinando as súas respectivas situacións, dereitos, deberes e obrigas básicas así como recoller as condicións das verteduras das augas residuais e pluviais ás redes de saneamento, o ámbito de aplicación de prezos e tarifas, e o réxime de infraccións e sancións. Co fin de simplificar, no presente regulamento denomínase “usuario” a calquera persoa física ou xurídica que teña contratado o servizo de saneamento. Denomínase “entidade xestora” a quen efectivamente realice o servizo de saneamento. Entenderase por “servizos técnicos municipais” as unidades técnicas e administrativas que o Concello determine como responsables do servizo en canto ás tarefas de control, inspección técnica ou calquera outra sobre o servizo e a súa xestión técnica, xa sexa nas as áreas sanitaria, medioambiental o de condicións técnicas. Artigo 2.–Forma de xestión e titularidade do servizo. O servizo de saneamento é de titularidade municipal, sen prexuízo da forma de xestión que aprobe o propio Concello. O Concello de Culleredo poderá prestar o servizo de saneamento mediante calquera das formas previstas en dereito. Poderá estruturalo e dará publicidade á súa organización sexa cal sexa a forma de prestación elixida, directa ou indirecta, de acordo coa lexislación aplicable de réxime local. Artigo 3.–Definicións. A efectos deste regulamento entendese por: 1.– Acometida. –Conxunto de elementos que unen a rede de saneamento coa instalación do inmoble que se pretende sanear. Esta composta por: Arqueta de acometida. –Situada no límite da propiedade, serve de conexión entre as tubaxes de saída de augas residuais o pluviais da propiedade e o albañal da acometida. Albañal: treito de tubaxe que vai dende a arqueta de acometida, ou límite da propiedade ata a rede de sumidoiros. Entronque: punto de unión do albañal da acometida coa/s red/es de sumidoiros, que debe de ser un pozo de rexistro.2.– Embornal. –Toda instalación composta de boca e dispositivo de caída e condución ata a rede de sumidoiros, destinado a recoller e conducir á rede de sumidoiros públicos as augas superficiais de escorrentías dunha vía pública.3.– Rede de sumidoiros.– Conxunto de condutos e instalacións que serven para evacua-las augas residuais e/ou pluviais. Esta rede está composta por: Rede colectores xerais: tubaxes da rede de sumidoiros que enlazan diferentes sectores da zona saneada, sen que nelas se poidan realizar acometidas, conducindo directamente as augas recollidas ata a estación depuradora. Rede sumidoiros en baixa: tubaxes da rede de sumidoiros (pluvial o residual) que corren ó longo dunha vía pública e das que se derivan, de ser o caso, as acometidas para as verteduras e os embornais.4.– Estación de bombeo: conxunto de obras e elementos mecánicos que, instalados nunha rede de sumidoiros serven para forzar a circulación da auga.5.– Augas residuais urbanas: as augas residuais domésticas ou a mestura delas coas augas residuais non domésticas e/ou con augas de escorrenta pluvial.6.– Augas residuais domésticas: as augas residuais procedentes dos usos particulares das vivendas, xeradas principalmente polo metabolismo humano e as actividades domésticas non industriais, agrícolas nin gandeiras.7.– Augas residuais non domésticas: as augas residuais vertidas desde establecementos nos que se efectúe calquera actividade comercial, industrial, agrícola ou gandeira.8.– Augas brancas: as augas que non foron sometidas a ningún proceso de transformación de xeito que a súa capacidade potencial de perturbación do medio é nula e que, polo tanto, non deben ser conducidas mediante os sistemas públicos de saneamento. As augas pluviais terán carácter de augas brancas ou de augas residuais urbanas en función do seu percorrido de escorrenta.9.– Usuarios domésticos: aqueles que xeran augas residuais domesticas, entendendo coma tales aquelas procedentes dos usos particulares das vivendas, xeradas principalmente polo metabolismo humano e as actividades domesticas. Aplicarase esta modalidade exclusivamente aos locais destinados a vivendas, sempre que neles non se realice actividade industrial, comercial ou profesional de ningún tipo.10.– Usuarios non domésticos: que xeran augas residuais non domesticas, entendendo por tales aquelas vertidas dende establecementos nos que se efectúe calquera actividade industrial, comercial, de servizos, agrícola ou gandeira. Estas augas residuais, polas súas características, poden presentar nalgún momento unha determinada composición físico-química, aínda que sexa accidental, que supere os valores limite de emisión establecidos neste Regulamento. A súa vez, os usuarios non domésticos poderán clasificarse en: 10.1) Usuarios comerciais/asimilados a domesticos. –Son aqueles que xeran verteduras cando a auga se destina as necesidades de locais comerciais, tales como oficinas, despachos, tendas, centros privados de ensinanza, centros deportivos, clubs sociais e recreativos, garaxes (sen ningún tipo de actividade de lavado, engraxe u outros), así como en todos aqueles usos relacionados coa hostalería, restauración aloxamento e ocio, producindo vertidos tanto de augas residuais domésticas como asimilables a domésticas; a estes usuarios, a xuízo da Entidade Xestora, poderáselles esixir a instalación dun pretratamento e/ou control, previo á conexión á rede pública de saneamento.10.2) Usuarios industriais: que xeran verteduras trala utilización da auga coma un elemento directo ou indirecto dun proceso de produción en unha actividade. As características destas verteduras serán compatibles co seu transporte e depuración polas diferentes infraestruturas do sistema de saneamento.10.3) Usuarios especiais. –Entenderase por usuarios especiais calquera outro non definido en apartados anteriores, incluídos os de carácter temporal. En todo caso, teñen a condición de usos especiais os provisionais por obras, feiras u outras actividades temporais na vía pública. As características destas verteduras serán compatibles co seu transporte e depuración polo sistema de saneamento.11.– Mostra: toda porción de auga que represente o máis exactamente posible a vertedura a controlar.12.– Autocontrol: seguimento e control das verteduras contaminantes e, de calquera outro parámetro relacionado con eles, levado a cabo polo titular da actividade ou por unha entidade competente definida por el.13.– Contaminación: a introdución directa ou indirecta, coma consecuencia da actividade humana, de substancias ou calor na atmosfera, auga ou solo, que puideran ser prexudiciais para a saúde humana ou para a calidade dos ecosistemas acuáticos o dos ecosistemas terrestres que dependan directamente dos ecosistemas acuáticos, e que causen danos aos bens materiais ou deterioren ou dificulten o disfrute e outros usos lexítimos do medio ambiente.14.– Contaminantes das augas: calquera substancia que poida causar contaminación, en particular as substancias que se relacionan no anexo I-B deste Regulamento.15.– Entidade xestora: Administración pública que, en cada caso, teña encomendada a xestión das instalacións que conforman o servizo público de saneamento, con independencia de que o servizo se preste de forma directa ou indirecta.16.– Estación depuradora de augas residuais (EDAR): unidade composta por instalacións, estruturas ou mecanismos que permitan una depuración por métodos físicos, químicos ou biolóxicos da auga residual co fin de adecuar a auga residual aos obxectivos de vertido.17.– Habitante equivalente: carga orgánica biodegradable cunha demanda bioquímica de osíxeno en cinco días (DBO5) de 60 gramos de osíxeno por día.18.– Servizo Público Municipal de Saneamento: conxunto de bens de dominio público municipal constituído polas instalacións indicadas no artigo 9.19.– Sistemas unitarios de saneamento: aqueles que constan dunha soa canalización pola que en tempo seco circulan augas residuais urbanas e en tempo de chuvia asume tamén a función de conducir drenar as augas pluviais, producíndose unha mestura de ambos tipos de augas.20.– Sistemas separativos de saneamento e pluviais: aqueles que dispoñen de dúas redes independentes, unha delas transporta as augas residuais de orixe domestico, comercial, industrial e de infiltración ata a EDAR, denominada Rede de saneamento de augas residuais e a outra conduce as augas pluviais ata o medio receptor ou ata un tratamento previo á vertedura, denominada Rede de pluviais.21.– Tratamiento previo á vertedura: operacións ou procesos unitarios de depuración, de calquera tipo, que sexan utilizados para reducir ou neutralizar a concentración ou as cargas dun contaminante de forma previa á vertedura á rede pública de saneamento.22.– Valor límite de vertedura ou valor límite de emisión: cantidade ou concentración dun contaminante ou grupo de sustancias contaminantes, cuio valor non deba superarse pola vertedura dentro dun ou de varios períodos determinados. Neste Regulamento aplícanse os seguinte valores límite: Valor Medio Diario Máximo (VMDM) y VIM (Valor Instantáneo Máximo). Véxase ANEXO II.23.–Vertedura á rede de saneamento: acción ou efecto de verter líquidos, sólidos ou gases a unha rede. Artigo 4.–Relativo a normas urbanísticas. Sen prexuízo do establecido no presente regulamento, a construción de calquera elemento da rede de sumidoiros, acometidas, embornais, etc; axustarase ao disposto pola normativa urbanística do Concello de Culleredo, así como ás normas incluídas dentro do código técnico de la edificación (CTE). Con carácter xeral, las redes públicas municipais de saneamento poderán construirse por: a) O Concello por iniciativa propia, de acordo coas disposicións legais vixentes, con recursos propios. b) O Concello a petición de particulares, coma prolongación dunha rede existente, a cargo de ditos particulares. Neste caso o tramo pasa a ser municipal automaticamente unha vez rematadas as obras e recepcionadas polo Concello. c) O Urbanizador, cando así sexa esixido en virtude da lexislación vixente en materia urbanística, con todos os dereitos inherentes. Para elo, e con caracter previo á redacción dun proxecto de urbanización ou a execución de obras de alcantarillado, deberase solicitar á Entidade Xestora á información necesaria sobre a normativa vixente ao respecto, redes e condicións existentes, sinalización dos puntos mais aconsellables para realizar a evacuación das augas residuais e pluviais e calquera outro extremo que poidera resultar de interee ao efecto. En viais de nova construcción o urbanizados deberá construir todas as acometidas domiciliarias. Neste caso deberán incluirse no Proxecto de Urbanización, detallando as súas caracteristicas que deberán axustarse á normativa técnica vixente. d) Cualquera outra Administración competente, ben por acordo, ou por existencia de convenios, ou por estar clasificada dita actuación coma de “de interese xeral”. En todos os casos a rede de saneamento deberá cumprir co disposto no Código Técnico da Edificación (CTE) e demais normas vixentes para as instalacions en edificiós e realizar os traballos baixo a supervisión dos tecnicos do Concello de Culleredo. CAPÍTULO II.–OBRIGAS E DEREITOS DA ENTIDADE XESTORA E DOS USUARIOS Artigo 5.–Obrigas da entidade xestora. A entidade xestora estará suxeita ó cumprimento das seguintes obrigas: a) Prestar o servizo a todo peticionario e amplialo a todo usuario que o solicite nos termos establecidos no presente regulamento e noutras disposicións aplicables. b) Manter as condicións sanitarias e as instalacións de acordo coa normativa vixente aplicable, vixiando as verteduras non permitidas. c) Manter de forma permanente a dispoñibilidade e regularidade do servizo mediante a vixilancia, conservación e reparación de tódalas instalacións afectas ó servizo. d) Colaborar co usuario na solución dos problemas que o servizo poida ocasionar. e) Efectuar a facturación tomando como base as tarefas e taxas legalmente autorizada de acordo coa ordenanza fiscal correspondente. Artigo 6.–Dereitos da entidade xestora. A entidade xestora ten dereito a: a) Percibir a cantidade do servizo de saneamento de acordo co previsto neste regulamento e conforme as tarifas e taxas vixentes en cada caso. b) Comprobar e revisar as instalacións interiores dos usuarios, podendo propor ao Concello que aprobe a adopción das medidas correctoras que os usuarios deban cumprir obrigatoriamente, tendentes a que as deficiencias atopadas non produzan perturbacións no servizo. c) Dispor dunha retribución económica suficiente cun equilibrio que deberá manterse en todo caso. Cando se perda ese equilibrio terá dereito a solicitar do Concello a adopción das medidas sinaladas no artigo 127 do Regulamento de servizos das corporacións locais. Artigo 7.–Obrigas do usuario. O usuario estará suxeito ás seguintes obrigas: a) Satisfacer puntualmente o importe do servizo de saneamento de acordo co previsto neste regulamento e conforme as tarifas e taxas vixentes, no prazo establecido. b) Aboar as cantidades resultantes das liquidacións que por erro, fraude ou avaría se lle poidan imputar ao usuario. c) Verter da forma establecida e para os usos contratados. d) Permitir e facilitar a entrada no local, nas horas hábiles ou de normal relación co exterior, do persoal municipal de ou persoal da entidade xestora do servizo para inspeccionar as instalacións. e) Respectar os precintos colocados pola entidade xestora ou polos organismos competentes da administración. f) Cumprir as condicións e obrigas contidas no contrato. g) Comunicar ó Concello ou a entidade xestora calquera modificación na domiciliación do recibo, cambio de titularidade ou calquera outra que implique un troco significativo no desenvolvemento xeral do servizo que presta a entidade xestora. h) Conectarse á rede municipal de saneamento cando esta se atope a menos de 300 metros do punto de vertido i) Informar á entidade xestora acerca de fugas, avarías, perdas ou calquera u outro incidente que por interese propio ou xeral, afecte ou puidera afectar a instalacións do servizo municipal de saneamento. i) Comunicar ó Concello ou a entidade xestora calquera modificación na instalación interior, en especial os novos puntos de vertedura que resulten significativos polo seu volume, o cando exista unha alteración no volume do caudal de vertedura que implique un aumento de máis do 10%. Dentro destas incidencias inclúense as manipulacións de instalacións que poidan causar contaminación ou perigo para persoas ou bens de calquera tipo. i) Prever as instalacións de elevación naqueles casos en que sexa necesario. Artigo 8.–Dereitos do usuario. O usuario do servizo gozará dos seguintes dereitos: a) Dispor de condicións técnicas axeitadas para a normal evacuación das augas residuais de acordo coas instalacións existentes. b) Solicitar ó Concello ou entidade xestora as aclaracións, informacións e asesoramento necesarios sobre o servizo. c) Recibir a facturación pola vertedura de acordo coas tarefas vixentes. d) Subscribir un contrato de vertedura suxeito ás garantías da normativa establecida. e) Formular as reclamacións administrativas que considere convenientes de acordo co procedemento establecido neste regulamento, ou calquera outro que se considere apropiado. f) Esixir do Concello e da entidade xestora o correcto funcionamento ambiental dos sistemas de depuración. CAPÍTULO III.–INSTALACIÓNS DO SERVIZO DE SANEAMENTO Artigo 9.–Instalacións da rede de saneamento.1. A os efectos deste regulamento entendese por Servizo Municipal de Saneamento ao conxunto de bens de dominio público municipal, interrelacionados, que forman parte de la rede de saneamento, e das infraestruturas de verteduras 2. A rede de saneamento (cuxo fin é a recollida, transporte e regulación das augas residuais e pluviais, no seu caso) está composta por: ● Acometida (arqueta de acometida, albañal e entronque) ● Embornal ● Rede de sumidoiros (rede de colectores xerais e rede de sumidoiros en baixa) ● Pozos de rexistro ● Arquetas ● Estación de bombeo ● Estación de depuración 3. As acometidas ao sistema non forman parte do sistema público de saneamento. CAPÍTULO IV.–ACOMETIDAS Artigo 10.–Solicitude. A solicitude de acometida á/s rede/s de sumidoiros en baixa deberá presentarse de forma independente para cada predio que legal ou fisicamente constitúa unha unidade de edificación. Cada unha desas solicitudes debe cumprir, por separado, as condicións previstas neste regulamento. Consideraranse unidades de edificación independentes os edificios dun único portal ou cada un dos portais no caso de que existan varios nun mesmo edificio. No caso de que un mesmo edificio ou construción teña máis de un acceso, o Concello poderá decidir a conveniencia de realizar mais de unha única acometida así como o lugar en que se teñen que situar e o comunicará a entidade xestora. Os locais que estean situados nas plantas inferiores das unidades independentes de edificación, aínda cando non teñan acceso común, deberán verter á correspondente arqueta xeral interior do inmoble. Excepcionalmente, ou como aplicación da norma correspondente, autorizarase o titular do uso dun local comercial ou industrial de planta baixa dun inmoble a solicitude de acometida independente. Artigo 11.–Solicitudes de acometida. A solicitude de conexión ás redes formularase no impreso normalizado por el Concello que facilite á entidade xestora. Na solicitude de vertedura de augas residuais domésticas ou asimiladas a domésticas farase constar, como mínimo: – Nome do solicitante ou a súa razón social, o enderezo e teléfono, o nome do futuro usuario, o enderezo da vertedura. – Licenza de obra ou licenza de actividade ou licenza de primeira ocupación. Na solicitude de vertedura de augas residuais non domésticas ou todos os usuarios cuxa vertedura sexa superior a 2.000 metros cúbicos anuais, ou ben aqueles cun volume de vertedura inferior pero que orixinen contaminación de carácter especial na súa natureza o na súa cantidade (para este efectos considerarase producida tal contaminación cando esta sexa superior a equivalente a unha poboación de 200 habitantes-equivalentes), farase constar: – A documentación requirida no anexo SOLICITUDE DE PERMISO DE VERTEDURA AO SISTEMA. – Licenza de obra ou licenza de actividade. Artigo 12.–Tramitación solicitude de acometida. O Concello non tramitará as solicitudes de acometida á rede municipal de saneamento cando se dea algunha destas circunstancias: 1) Que o inmoble a sanear non estea situado na área de cobertura do saneamento.2) Que o inmoble que se pretende sanear non conte con instalacións axeitadas ou ben que as existentes non se axusten a este regulamento ou á normativa técnica aplicable.3) Cando non se presentara algún dos documentos esixidos e mentres non se presenten.4) Cando algunha parte das instalacións xerais deba discorrer por propiedade de terceiros e non se acredite a constitución da servidume de paso –inscrita no Rexistro da Propiedade– ou a adquisición da franxa de terreo afectada.5) Cando a cota no punto de acometida de saneamento sexa insuficiente para unha correcta vertedura e o usuario non instalara o equipo de elevación correspondente.6) Cando a caracterización da vertedura o inscriba dentro dos parámetros das verteduras prohibidas á rede de sumidoiros, de acordo co presente regulamento e coa lexislación aplicable en cada momento. E así se comunicará á entidade xestora. Artigo 13.–Determinación e execución. A entidade xestora informará sobre as características que deben reunir as acometidas, realizándoas da cordo coas condicións técnicas establecidas polo Concello. O deseño e construción das acometidas deben seguir as seguintes características técnicas mínimas, que poderán ser complementadas polas condiciones técnicas que dispoña o Concello de Culleredo o a Entidade Xestora: 1. Como norma xeral a acometida deberá realizarse ata un pozo de rexistro da rede de saneamento. Outras soluciones deberán ser aprobadas especificamente pola Entidade Xestora.2. A acometida realizarase por medio de condutos de DN ≥ 160 mm.3. A pendente mínima das conducións que formen parte da acometida será do 2%, salvo casos especiais debidamente xustificados e autorizados.4. Como regra xeral, os condutos das augas residuais discorrerán por unha gabia distinta da utilizada para os condutos de abastecemento de auga potable. De no ser posible e previa a conformidade o xestor, o conduto de auga potable colocarase a un nivel superior ao dos colectores, separados ambos como mínimo 60 cm, tanto en planta coma en alzado. En caso de imposibilidade técnica desta segunda alternativa será a Entidade Xestora a encargada de definir a solución a adoptar.5. Construiranse pozos de rexistro visitables en cambios de alineación e rasante así coma nos entronques de ramais e en alineacións rectas a distancias máximas de 50 m.6. Nas instalacións hoteleiras, talleres, grandes bloques de apartamentos e outros edificios singulares, estacións de servizo, talleres automóbiles, garaxes e similares, antes da acometida, e no interior da propiedade, se construirá un separador de graxas e sólidos, cuxo dimensionado xustificarase adecuadamente según as normas técnicas establecidas.7. A acometida de augas residuais deberá dispor dun dispositivo sifónico que evite o paso dos malos cheiros, deseñado de acordo co documento básico HS do Código Técnico de la Edificación (CTE), que irá situado nunha arqueta previa á sección de control. O conduto de saída da augas irá provisto dun codo de 90°, dispoñendo dun cerre hidráulico de polo menos 50 mm.8. É unha obriga do usuario tomar as medidas técnicas necesarias para evitar o retroceso de augas a través das acometidas en momentos de sobrecarga da rede xeral. Para elo deberán instalar válvulas ou dispositivos antiretorno nas instalacións interiores.9. Cando o nivel de desagüe particular non permita a condución á rede de saneamento por gravidade, a elevación deberá ser realizada polo titular da acometida. Neste caso as instalacións interiores de desagüe deberán ser completamente estancas á presión de 1 kg/cm 2.10. Todos os usuarios deberán dispor unha sección de control (individual o colectiva) na acometida, que virá definida na autorización de acometida ou no respectivo permiso de vertedura.11. Disporase dunha sección de control para cada tipo de vertedura de auga autorizada, que deberá reunir as características necesarias para poder obter mostras representativas das verteduras.12. A sección de control deberá ser dun tamaño adecuado aos condutos utilizados y con unas dimensións adecuadas para o seu respectivo rexistro e Iimpeza. Deberá permitir, no seu caso, a instalación de equipos de medida.13. Diferéncianse dous tipos principais de sección de control: a sección de control de usuarios domésticos (tipo I) e a sección de control de usuarios non domésticos (tipo II). 14. A sección de control tipo I deberá estar situada preferentemente en zona privada común e con libre acceso ao persoal de inspección.15. A sección Tipo I terá unhas dimensións mínimas 50x50 cm se é de sección cadrada, ou de 80 cm de diámetro se se trata dun pozo. Contará con pates de baixada se a profundidade así o require e o fondo rematará en forma de media caña con andéns laterais para evitar sedimentacións.16. A sección de control de tipo II á estar situada preferentemente fora do inmoble, en terreos do propio usuario e sen afectar á vía pública, augas abaixo do último vertido, estará libre de todo obstáculo e se atopará en idóneo estado de limpeza para a súa función.17. A sección de control terá unha tapa de fundición con resistencia adecuada ao peso que deba soportar polo trafico (persoas o vehículos), será hermética con xunta de goma para evitar o paso de cheiros e gases e disporá dun sistema de cerre que impida a manipulación por persoal no autorizado. A tapa terá unhas dimensións adecuadas para facilitar o acceso as persoas, se fose necesario, e para o paso dos equipos de mostreo. En todo caso a responsabilidade do mantemento da mesma será exclusivamente do titular da acometida.18. A sección de control deberá dispor, cando o permiso de vertedura así o estableza, dun elemento de aforo homologado cun rexistro totalizador para a determinación exacta do efluente vertido.19. En función dos parámetros establecidos no permiso de vertedura, ou cando as condicións do desagüe lo fagan aconsellable, la Entidade Xestora poderá autorizar a construción dunha sección de control que integre nunha sola arqueta ou cámara o sistema sifónico e a sección de control. A execución das acometidas será competencia da entidade xestora que realizará os traballos e instalacións correspondentes a cargo do peticionario, xa sexa este o usuario do servizo, o construtor do inmoble ou o propietario do predio. Se pola entidade xestora se detectara unha acometida que non cumpra os criterios aquí establecidos, as modificacións que sexa necesario facer para axustalos ó presente regulamento, serán a conta do promotor/es da mesma. Así mesmo, a entidade xestora proporá as modificacións que deban efectuarse na rede existente cara a recepción da vertedura, e que tamén satisfará ó peticionario. A entidade xestora confeccionará o orzamento para a execución das obras de acometida consonte o cadro único de prezos vixente aprobado polo Concello. Este orzamento terá carácter definitivo e deberá adaptarse a cada caso concreto, logo de comprobadas as medicións. Non terá carácter definitivo se non se aplican os prezos aprobados ou se a entidade xestora incorre en falsidade, fraude ou erro na súa confección. O cadro de prezos a aplicar será o vixente no momento de formularse a solicitude de acometida. Artigo 14.–Obrigatoriedade do saneamento. Cada predio que legal ou fisicamente constitúa unha unidade de edificación deberá resolver de forma axeitada e sen prexudicar as condicións sanitarias e medioambientais do seu contorno o saneamento das súas augas residuais e pluviais, de acordo coa normativa vixente. O dito saneamento efectuarase por conexión á rede de sumidoiros municipal naqueles lugares que posúan unha rede de sumidoiros a menos de 300 metros. No caso contrario deberán de estar provistos de sistemas propios de depuración autónomos (fosa séptica ou dispositivo similar) que non supoñan un risco para o medio ambiente. O sistemas de depuración instalados que xeren vertedura directa a dominio público ou vertedura indirecta por infiltración no terreo deberán tramitar ante o Organismo Competente a correspondente autorización de vertedura segundo o establecido no artigo 245 do Regulamento de Dominio Público Hidráulico. Así mesmo, para poder empregar o dispositivo de depuración instalado deberán obter a licenza de obra e actividades correspondente. Cando como consecuencia dunha actuación pública ou privada autorizada, un usuario pase a dispor dunha rede do sistema público de saneamento municipal a menos de 300 metros deberá conectarse obrigatoriamente a dita rede previo requirimento municipal, e no prazo que éste fixe. Clausurarase o sistema autónomo existente (fosa séptica ou dispositivo similar), o que deberá ser comprobado e certificado por técnicos dos servizos municipais. A conexión efectuarase de acordo co disposto en neste Regulamento. Artigo 15.–Posta en servizo da acometida. Executada a acometida, non poderá ser manipulada ata despois da formalización do correspondente contrato de vertedura que, en todo caso, non se formalizará ata comproba-lo correcto estado das instalacións interiores do edificio. Pasado un ano desde a posta servizo, se non se formula ningunha reclamación sobre a execución da acometida, entenderase que o propietario do predio está conforme coa súa instalación. Artigo 16.–Acometidas de pluviais. Independentemente de que exista ou non rede pública de sumidoiros separativa (pluviais e residuais), as novas edificacións deberán contar con acometidas independentes para cada unha delas, sendo obrigatorio deseñar o seu interior de maneira que se produza unha separación efectiva das mesmas. O que se dispón no parágrafo anterior será igualmente esixible naquelas edificacións existentes que sexan obxecto de obras de reconstrución, rehabilitación, consolidación e gran reparación. Artigo 17.–Conservación de acometidas. A rede de sumidoiros terá carácter privado ate o punto de conexión coa a rede de sumidoiros municipal. A vixilancia, conservación e reparación das acometidas será sempre competencia exclusiva da entidade xestora que realizará os traballos correspondentes a cargo do usuario, dando conta ós Servizos Técnicos Municipais das incidencias que se produzan. Artigo 18.–Ampliación de acometidas. No caso de que nun predio, despois de realizada a acometida, aumente o número de servizos ou amplíe o número de vivendas e as instalacións existentes sexan insuficientes para unha normal satisfacción das novas necesidades, solicitarase á entidade xestora a substitución da acometida por outra axeitada. Os gastos que teñan que facerse en virtude da demanda correrán por conta do usuario(s). Artigo 19.–Acometida en desuso. Finalizado ou rescindido o contrato de vertedura, o ramal de acometida queda a libre disposición do seu titular, pero se este, dentro dos vinte días seguintes non comunica fidedignamente á entidade xestora a súa intención de que se retire da vía pública, consignando para tal efecto na caixa desta entidade o importe dos gastos que ocasione a operación, entenderase que se desinteresa da acometida e que a entidade xestora pode tomar as medidas que considere oportunas. Artigo 20.–Pequenas ampliacións e melloras na rede. A efectos deste regulamento, considérase a necesidade de realizar pequenas ampliacións e melloras nas redes de sumidoiros existentes, nos seguintes casos: – Cando, existindo sistema público de saneamento en baixa nalgún terreo público lindante co inmoble, o novo enganche represente un aumento apreciable de caudal no saneamento. – Cando a distancia ata o punto de conexión sexa superior a 10 m. – Cando, aínda existindo rede, esta teña categoría de colector xeral. Nas vías de solo urbano con servizo defectuoso, insuficiente ou incompleto, que non permite satisfacer axeitadamente o saneamento se se aumentan as verteduras por novas peticións de acometidas, redactarase e someterá a aprobación municipal o correspondente proxecto técnico de obras que faga posible a recolleita dos caudais que se prevexan. Para tal fin, o Concello coordinará a implantación ou mellora do servizo de saneamento con outros servizos urbanísticos a levar a cabo na mesma vía, tales como pavimentación, acerados, abastecemento, etc., co fin de evitar levantamentos, roturas e reposicións innecesarias. Cando para a execución dunha acometida cumpra efectuar unha prolongamento da/s rede/s de saneamento en baixa, correrá por conta do solicitante a totalidade dos gastos que se orixinen con motivo da devandita ampliación, o que se fará constar no orzamento que se confeccione ao obxecto, pasando a propiedade municipal unha vez realizada. As obras de ampliación as que se refire o apartado anterior executaranse con carácter xeral pola entidade xestora, podendo realizarse por contratista suficientemente cualificado aínda que e en todo caso este non poderá realizar o entronque coa/s rede/s de saneamento existentes. A dirección, vixilancia e inspección de estas ampliacións da rede serán efectuadas directamente polo Concello ou entidade xestora que fixará, así mesmo, as condicións e especificacións técnicas e sanitarias que deben observarse en la execución. A entidade Xestora realizará unha inspección completa de todos os colectores instalados mediante cámara robotizada con cargo á empresa que realizou as obras xa se trate de obras particulares ou contratadas polo Concello. As prolongacións da rede deberán discorrer, con carácter xeral, por terreos de dominio público. Naquelas partes da rede que se sitúen excepcionalmente en terreos privados, os propietarios dos terreos afectados polo paso da tubaxe porán a dispor do Concello unha franxa de tres metros de ancho ó longo do seu percorrido, sen que poidan obstaculizar, por ningún medio, o acceso do persoal ou da maquinaria para reparacións ou inspeccións. Nos casos en que o solicitante da prolongación da rede non sexa propietario dos terreos polos que ten que discorrer o a rede e se non existe o outra alternativa, terá que acordar co propietario a adquisición do terreo necesario ou constituír unha servidume de acueduto, para o establecemento o prolongación das redes, inscribíndoa no Rexistro da Propiedade. Dada a propiedade municipal das ampliacións da/s rede/s, a entidade xestora ten plena liberdade para conectar a estas instalacións as acometidas xa existentes na zona ampliada. Artigo 21.–Urbanizacións e unidades de execución. As instalacións das redes de sumidoiros propias de urbanizacións, novas rúas ou unidades de execución, serán executadas polo promotor, de acordo co correspondente proxecto técnico necesariamente aprobado polo Concello, podendo a través dos seus servizos técnicos solicitar á entidade xestora cantos informes consideren oportunos. Para os efectos deste regulamento entenderase por urbanizacións e unidades de execución aqueles terreos sobre os que a actuación urbanística esixa a creación, modificación ou ampliación da infraestrutura viaria e de servizos, tanto se as obras se realizan para conectar as distintas parcelas ou solares nos que se divida o terreo como se se executan para unir a urbanización ou unidade de execución con outra zona xa urbanizada e con servizos. O permiso de enganche a las redes existentes para a unidade de execución ou urbanización, así como para as acometidas a os solares e inmobles situados nela, estará supeditado a que previamente se acredite o cumprimento as condicións que seguen: – Os esquemas das redes de sumidoiros interiores así como as demais instalacións relacionadas deberán ser proxectadas por técnico competente e aprobadas por el Concello, debendo ser executadas por conta do promotor ou propietario da urbanización ou polígono, de acordo coas normas técnicas municipais e demais aplicables. – As obras e instalacións previstas no proxecto aprobado e as modificacións que, convenientemente autorizadas polo Concello, sexan introducidas posteriormente, serán executadas igualmente por conta do promotor ou propietario, o en seu caso, por una empresa construtora con la correspondinte clasificación empresarial, e sempre baixo a dirección dun técnico destes últimos. – A entidade xestora, coa conformidade dos servizos técnicos municipais ou requirimento destes, poderá esixir, tanto durante o desenvolvemento das obras como no momento da súa recepción e posta en servizo, as probas e ensaios que estime convenientes co fin de garantir a idoneidade da execución e o cumprimento das especificacións de calidade que afecten ós materiais previstos no proxecto, sendo os gastos derivados de tales probas a cargo do promotor ou propietario da urbanización. Só nestas obras de urbanización estará facultado o promotor ou construtor para realizar as acometidas de saneamento aos futuros edificios, parcelas ou solares resultantes da mesma, debendo realizaras de acordo coa normativa municipal e atendendo as recomendacións e suxestións da entidade xestora. En ningún caso estará facultado o promotor ou construtor da urbanización a realizar a ligazón coas redes exteriores ao seu ámbito, todo iso sen prexuízo das autorizacións necesarias do Concello e as formalizacións dos contratos correspondentes segundo o procedemento indicado neste regulamento. O enlace das redes interiores coas conducións exteriores que forman a rede pública conservada pola entidade xestora, así como as modificacións, ampliacións ou eventuais reforzos ás mesmas que houbese que efectuar como consecuencia das novas demandas impostas pola urbanización, quedarán perfectamente delimitadas no proxecto previo e executaranse pola entidade xestora con cargo ó promotor ou propietario da urbanización. Unha vez rematadas as instalacións, serán verificadas polos servizos técnicos municipais por si ou a través da entidade xestora que realizará unha inspección completa de todos os colectores instalados mediante cámara robotizada con cargo ao promotor ou propietario da urbanización, co fin de aceptar a propiedade das instalacións, das súas servidumes de paso e dos usos da urbanización que pasen a ser de dominio público, asumindo a xestión e mantemento dos servizos de saneamento unha vez recepcionadas polo Concello. CAPÍTULO V.–INSTALACIÓNS INTERIORES Artigo 22.–Execución das instalacións. As instalacións interiores serán executadas por un instalador autorizado polo organismo que corresponda e cumprirán as normas vixentes no momento da contratación. No inicio da instalación interior do edificio ou propiedade disporase nun lugar accesible como mínimo dúas arquetas rexistrables; unha para augas residuais e outra para pluviais. Artigo 23.–Inspección da instalación. A instalación interior efectuada polo propietario e/ou usuario estará sometida á comprobación dos Servizos Técnicos Municipais por si, ou a través de entidade xestora e á superior dos organismos competentes da administración, co fin de constatar se foi executada segundo as normas e cumprindo as prescricións deste regulamento e doutras disposicións aplicables. Se a instalación interior non se axusta ós preceptos indicados, non permitirá a vertedura e informará do feito aos organismos competentes para que resolvan o que sexa necesario. Artigo 24.–Materiais da instalación. Se esixirá que os materiais de instalación se axusten ao que dispoñan as normas para as instalacións interiores de saneamento no momento da contratación. Artigo 25.–Prohibición de mesturar verteduras de diferentes procedencias. Será obrigatoria a existencia de saneamento independente para cada actividade ata conectar coa rede municipal de sumidoiros, de tal forma que as verteduras se realicen de forma independente ás arquetas respectivas segundo a súa procedencia, é dicir, separando as augas pluviais das augas residuais domésticas ou das augas residuais industriais. CAPÍTULO VI.–AFORO E MEDICIÓN DE CAUDAIS Artigo 26.–Medición de caudais. A medición de caudais de vertedura realizarase como norma xeral de maneira indirecta, en función da cantidade de auga potable utilizada polo usuario, medida en m 3. Nos casos de aqueles usuarios de carácter industrial que ademais de contar co servizo de auga potable municipal, dispoñan de fontes propias de auga (redes veciñais, pozos, captacións, manantiais,), deberán instalar un contador do tipo indicado pola entidade xestora, para rexistrar ese volumen de auga (medido en m 3 ), que se sumará ao volume de auga potable municipal, resultando o volume de vertido que se facturará ao usuario. No caso de existir variacións entre o caudal de vertedura e o caudal de abastecemento, o titular da vertedura deberá instalar un aparello de medida do caudal de vertedura con fin de certificar dita variación. De forma excepcional, cando o usuario non dispoña do servizo de abastecemento municipal de auga potable pero si efectúe verteduras á rede municipal de abastecemento, o seu caudal determinarase da seguinte forma: a) Usuario doméstico ou asimilados a domésticos: caudal medio estimado de 24 m 3 /mes. b) Usuario non doméstico: mediante aparellos de medida axeitados –caudalímetro, arqueta de aforo– que serán instalados en caso necesario pola entidade xestora, a cargo do usuario. Artigo 27.–Control de caudais. Os caudais punta de vertedura á rede non poderán exceder do quíntuplo (5 veces), nun intervalo de quince (15) minutos ou de dúas veces e media (2,5) nunha hora, do valor medio por día. Deberá controlarse especialmente o caudal e a calidade do afluente en caso de limpeza ou baleirado dos tanques, peche vacacional ou circunstancias análogas. CAPÍTULO VII.–CARACTERIZACIÓN E CONTROL DA VERTEDURA Artigo 28.–Control de contaminación de orixe. A regulación da contaminación en orixe, mediante prohibicións ou limitacións nas descargas de verteduras, establécese coas seguintes finalidades: 1.º) Protexer a conca receptora, eliminando calquera efecto tóxico, crónico ou agudo, tanto para o home como para os recursos naturais e preservando a calidade do medio receptor tendo en conta os tipos de depuración.2.º) Salvagardar a integridade e seguridade de persoas e instalacións do servizo de saneamento.3.º) Previr toda anomalía os procesos de depuración utilizados. Artigo 29.–Prohibicións e limitacións. Está prohibido: a) A vertedura ao sistema de saneamento das substancias relacionadas no Anexo VERTEDURAS PROHIBIDAS desta ordenanza. b) A dilución para acadar os niveis de emisión que permitan a súa vertedura ao sistema, agás nos supostos de emerxencia ou de perigo inminente e, en todo caso, previa comunicación ao Concello. c) Queda totalmente prohibido, salvo expresa autorización da Entidade Xestora, o vertido de augas residuais, ou de calquera outro tipo de residuos desde camións cisterna (ou de outro tipo) á rede de saneamento. d) A vertedura ás redes de saneamento de augas brancas (é dicir, augas que non foron sometidas a ningún proceso de transformación de tal xeito que a súa potencial capacidade de perturbación no medio é nula) ao sistema cando poida adoptarse unha solución técnica alternativa por existir no entorno da actividade unha rede separativa ou ben unha canle pública. As verteduras non domésticas que conteñan substancias das relacionadas no anexo VERTEDURAS LIMITADAS desta ordenanza deberán respectar as limitacións alí establecidas, sen que poida admitirse a dilución para acadar os devanditos límites. En función do caudal de vertedura xerada, imporanse unhas reducións nos valores dos parámetros do anexo VERTEDURAS LIMITADAS. Así, o límite para cada parámetro de vertedura calcularase multiplicando os valores establecidos na ordenanza municipal por un coeficiente redutor (µ) que se calculará do seguinte xeito: nza deberán respectar as limitacións alí establecidas, sen que poida Así, o límite para cada parámetro de vertedura calcularase multiplica Onde: DBO5 EDAR = DBO5 de deseño da EDAR para a auga de entrada. DBO5 ORD = DBO5 reflectida na ordenanza. Q = Caudal punta horario xerado polo usuario. Qm EDAR = Caudal medio de deseño a EDAR μ = Coeficiente redutor para a totalidade de parámetros da ordenanza. Os valores 5% e 15% poderanse modificar previa comunicación e xustificación dos novos valores ante a Administración Hidráulica, se se comprobara na práctica que outros se axustan máis á realidade. Parámetro de vertedura do usuario = μ * Parámetros de ordenanza Artigo 30.–Permiso de vertedura. Quedan obrigados a obter permiso de vertedura ao sistema público de saneamento en baixa os seguintes usuarios: ● Todos os usuarios non domésticos. ● Todos os usuarios cuxa vertedura sexa superior a 2.000 metros cúbicos anuais, ou ben aqueles cun volume de vertedura inferior pero que orixinen contaminación de carácter especial na súa natureza o na súa cantidade (para este efectos considerarase producida tal contaminación cando esta sexa superior a equivalente a unha poboación de 200 habitantes-equivalentes). ● Todas as actividades que incorporen auga en proceso e/o estén obrigadas polo Real Decreto Lexislativo 1/2008, de 11 de xaneiro, polo que se aproba o texto refundido da Lei de Avaliación de Impacto Ambiental de proxectos, Anexos I e II. ● O resto dos usuarios cuxa actividade xere augas residuais domésticas quedan suxeitas as regulamentacións que dite la Entidade Xestora e, en todo caso, as prohibicións establecidas no anexo I deste Regulamento. A Entidade Xestora poderá esixir ao peticionario a caracterización da vertedura por un laboratorio acreditado para confirmar que é doméstico. O permiso de vertedura se outorgará a cada usuario en función das características específicas do seu sector de actividade, da súa compatibilidade cos tratamentos da EDAR, da perigosidade do seu efluente e dos caudais de vertedura xerados, lo que pode supoñer un aumento ou diminución dos valores límite dos parámetros do Anexo II, así: a) Calquera actividade ou instalación, se lle poderá fixar valores límite diferentes aos establecidos con carácter xeral no anexo II, para aquelas verteduras de augas cuxas circunstancias particulares debidamente xustificadas, así o aconsellen. b) Nos casos particulares, poderase impoñer limitacións mais estritas en aplicación da normativa vixente en materia de avaliación de impacto ambiental, polo seu contido en sustancias perigosas incluídas no Anexo I (C - Vertidos con sustancias perigosas) ou no Anexo II (os parámetros coa nota 12: Parámetros contaminantes dificilmente tratables na EDAR ou con impacto significativo sobre os obxectivos de calidade do medio receptor e os potenciais usos das augas depuradas). – Os usuarios que teñan sistemas autónomos de saneamento cuxa conexión cuxa conexión á rede de saneamento municipal sexa tecnicamente imposible deberán presentar a súa solicitude de permiso de vertedura ante o organismo da conca. – As augas residuais procedentes de usuarios non domésticos cuxas augas presenten graxas, aceites ou outros produtos destas características, deberán dispor do correspondente separador de graxas construído na forma adecuada para evitar verteduras. – No caso de verteduras procedentes de colectores ou de redes de saneamento doutros termos municipais, ou pertencentes a outras administracións ou organismos dependentes destes, será titular da vertedura o titular da rede da que proveña xusto antes do punto de vertedura. Este tipo de verteduras terán a consideración de augas residuais de usuarios especiais. Entenderase por permiso de vertedura aquela autorización do Concello que ten por finalidade comprobar que a evacuación das augas residuais por medio da rede de sumidoiros municipal acomódase ás normas establecidas e que a composición e características das augas residuais se manteñen dentro dos límites establecidos. No caso de que a evacuación das augas residuais sexa ao dominio público hidráulico ou ao dominio público marítimo-terrestre, a autorización da vertedura corresponderá ao ente público Augas de Galicia. O Concello poderá modificar as condicións do permiso de vertedura cando as circunstancias que motivaron o seu outorgamento foran alteradas ou sobreviñeran outras que, de ter existido con anterioridade, terían xustificada a súa denegación ou o outorgamento en termos distintos, podendo ser o seu caso decretar a suspensión temporal ata que se superen ditas circunstancias. Neste suposto o usuario será informado con suficiente antelación das posibles modificacións e disporá do tempo axeitado para adaptarse ao seu cumprimento. O outorgamento do devandito permiso faculta aos mencionados usuarios para realizar verteduras de augas residuais ao sistema público de saneamento nas condicións que nel se establezan. O permiso de vertedura estará condicionado ao cumprimento das condicións establecidas nesta ordenanza, e outorgarase por un período máximo de oito anos renovables por idénticos períodos, por consentimento expreso e por escrito, da entidade xestora dos sistemas públicos de saneamento. Nos supostos do artigo 12.1 do decreto 141/2012 de 21 de xuño, a vixencia do permiso se someterá ao prazo da autorización ambiental integrada. Non se permitirá ningunha conexión á rede de sumidoiros en tanto non se teñan efectuadas as obras ou instalacións especificamente determinadas, así como as modificacións ou acondicionamentos técnicos que, á vista dos datos aportados na solicitude de acometida, estableza o Concello. En ningún caso o permiso de vertido se poderá entender outorgado por silencio administrativo. Artigo 31.–Procedemento para obtención do permiso de vertedura. O procedemento para a obtención do permiso de vertedura no caso de actividades comprendidas no ámbito de aplicación da Lei 16/2002, do 1 de xullo, de prevención e control integrados da contaminación (IPPC), ou, no seu caso, na normativa de execución que aprobe a Comunidade Autónoma de Galicia, será o establecido nas mencionadas normas. Noutro caso, serán de aplicación as normas do procedemento administrativo común. De acordo cos datos aportados polo solicitante, o Concello resolverá no senso de: a) Prohibir totalmente a vertedura cando as características que presente non poidan ser corrixidas polo oportuno tratamento. Neste caso, os servizos técnicos do Concello, mediante os seus recursos propios, asistencias técnicas ou mediante a empresa concesionaria, aprobarán con cargo ao solicitante o método de almacenaxe, transporte e punto de vertedura dos residuos proposto pola industria contaminante. b) Autorizar a vertedura, previa determinación dos tratamentos mínimos que deberán establecerse con anterioridade á súa saída á rede xeral, así como os dispositivos de control, medida de caudal e mostraxe que deberá instalar a industria á súa costa. c) Autorizar a vertedura sen máis limitacións que as contidas nesta ordenanza. En todo caso a denegación do permiso será motivada e indicará necesariamente as razóns que a determinen, cuxa corrección producirá o seu outorgamento. Artigo 32.–Contido do permiso de vertedura. A resolución de outorgamento do permiso de vertedura ao sistema público de saneamento que dite o Concello incluirá, como mínimo, os seguintes extremos: a) Os límites máximos admisibles das características cualitativas da vertedura, tanto en concentracións máximas instantáneas como en concentracións medias máximas. b) Os límites cuantitativos do volume da vertedura, indicando o caudal medio e o caudal máximo en metros cúbicos por hora e por día, o máximo caudal instantáneo e a súa duración. c) A obriga de instalar, no prazo máximo dun mes desde a notificación da resolución, unha arqueta que permita o aforo e a toma de mostras da vertedura. d) A obriga de controlar os parámetros característicos das verteduras dos usuarios non domésticos efectuarase seguindo o establecido na seguinte táboa: Inclúese como anexo CLASIFICACIÓN DE SECTORES INDUSTRIAIS o detalle da clasificación dos diferentes sectores industriais por clase e grupo. e) A obriga de remitir ó Concello coas periodicidades indicadas no apartado anterior, as analíticas das verteduras que se realizan á rede de saneamento, ditos análises correrán sempre a cargo do usuario. f) A obriga de instalar na devandita arqueta un elemento de aforo do caudal de vertedura, cando este e o caudal de abastecemento sexan diferentes. g) Prazo de duración do permiso. O permiso de vertedura ao sistema poderá, ademais, establecer limitacións, condicións e garantías en relación a: a) Horario de vertedura. b) Definición das instalacións de tratamento previo da vertedura que resulten necesarias para acadar as condiciones impostas, e prazo de execución delas. c) No seu caso, excepcións temporais dos requirimentos do Anexo VERTEDURAS LIMITADAS, sempre que se aprobe un programa que garanta o seu cumprimento nun prazo non superior a un ano dende a notificación da resolución; ou ben excepcións motivadas pola baixa saturación do sistema, tendentes a aproveitar ao máximo a súa capacidade de depuración, e sempre delimitadas no tempo e na carga. d) Realización de autocontrois por parte do titular do permiso, nos supostos de verteduras que comporten un risco elevado de impacto sobre o sistema de saneamento. O Concello definirá en cada caso particular as verteduras que supoñen un risco elevado en función do caudal de vertedura e das súas cargas contaminantes. e) As demais que estableza o Concello. En ningún caso o outorgamento do permiso de vertedura pode comprometer a consecución dos obxectivos de calidade do medio receptor do efluente depurado do sistema de saneamento. O contido e as prescricións do permiso de vertedura que se outorgue a unha actividade incluída no ámbito da Lei 16/2002 de IPPC, integraranse na resolución que poña fin ao procedemento sinalado na devandita Lei. A inspección, vixilancia e control do cumprimento das condicións do permiso corresponde ó Concello por si, ou a través da entidade xestora. Artigo 33.–Revisión do permiso de vertedura. Sen prexuízo do disposto na Lei 16/2002 de IPPC, o permiso de vertedura ao sistema deberá revisarse cando se produza algún cambio significativo na composición ou no volume da vertedura, cando se alteren substancialmente as circunstancias do momento do seu outorgamento, ou cando sobreveñan outras que xustificarían a súa denegación ou o seu outorgamento en termos diferentes. No caso de que a revisión comporte a modificación das condicións da vertedura ao sistema, o Concello poderá conceder ao titular do permiso un prazo de adaptación que non excederá dun ano a contar desde a aprobación da revisión. En ningún caso a revisión do permiso de vertedura comporta para o seu titular dereito a indemnización ningunha. Artigo 34.–Revogación do permiso de vertedura. O permiso de vertedura ao sistema poderá ser revogado nos seguintes supostos: a) Como consecuencia da revogación da autorización ou licenza que permita o desenvolvemento da actividade que causa a vertedura. b) Por incumprimento dos requirimentos efectuados para adecuar a vertedura ás condicións establecidas no permiso. c) Como consecuencia dunha sanción que leve implícita a perda do permiso. Artigo 35.–Caducidade do permiso de vertedura. O Concello poderá declarar a caducidade do permiso de vertedura nos seguintes casos: a) Cando cesara nas verteduras por un tempo superior a un ano. b) Cando caducase, anulase ou revogase a licenza municipal para o exercicio da actividade comercial ou industrial que xeraba as augas residuais. Artigo 36.–Instalacións de pretratamento. Cando se esixa unha determinada instalación de pretratamento das verteduras, o usuario deberá presentar o proxecto da mesma para a súa revisión e aprobación previa, sen que se poidan alterar posteriormente as especificacións alí recollidas. O usuario queda obrigado a construír, explotar e manter pola súa conta todas aquelas instalacións de pretratamento que sexan necesarias. Tódalas industrias, calquera que sexa a súa actividade, que estean autorizadas para verter, mesmo aquelas que realizan pretratamento, deberán colocar unha reixa de desbase de 50 mm antes da vertedura á rede de sumidoiros. Artigo 37.–Situacións de emerxencia. Entenderase que existe unha situación de emerxencia ou perigo cando, debido a un accidente nas instalacións do usuario, se produza ou exista risco inminente de producirse unha vertedura inusual á rede de sumidoiros que sexa potencialmente perigosa para a seguridade física das persoas, instalacións, estación depuradora, para a propia rede, ou para o medio receptor. Perante unha situación de emerxencia ou perigo, o usuario deberá comunicar urxentemente ó Concello ou a entidade xestora do servizo a situación producida co obxecto de evitar ou reducir ó mínimo os danos que puidesen provocarse. O usuario deberá tamén, e coa maior brevidade, usar todas aquelas medidas de que dispoña co fin de conseguir que a cantidade de produtos vertidos sexa a mínima posible e reducir ó máximo a súa perigosidade. No prazo máximo de corenta e oito horas, o interesado deberá remitir ó Concello un informe detallado do sucedido. Deberán figurar nel, como mínimo, os seguintes datos: nome e identificación da empresa, situación da mesma, caudal, materias vertidas, causa do accidente, hora en que se produciu, correccións efectuadas in situ, hora e forma en que se comunicou a incidencia ó Concello ou á entidade xestora e, en xeral, todos aqueles datos que permitan ós servizos técnicos interpretar correctamente o imprevisto e valorar adecuadamente as consecuencias. Os usuarios importantes deberán dispoñer dunhas instrucións a seguir nunha situación de emerxencia ou perigo. Neste plan de emerxencia figurarán os números de teléfono ós que o usuario pode comunicar a emerxencia, aparecendo en primeiro lugar ó Concello e a entidade Xestora que recibe o efluente anómalo. Establecida a pertinente comunicación, o usuario deberá indicar o tipo e a cantidade dos produtos que se verteron na rede. No plan de emerxencia incluiranse as medidas que o propio usuario debe tomar para contrarrestar ou reducir ó mínimo os efectos nocivos que puidesen producirse. Nestas instrucións particulares de cada usuario preveranse os accidentes máis perigosos que poidan producirse en función das características dos seus propios procesos industriais. As instrucións redactaranse de xeito que sexan facilmente comprensibles por persoal pouco cualificado e situaranse en tódolos puntos estratéxicos dos locais da empresa e especialmente nos lugares en que os operarios deban actuar para levar a cabo as medidas correctoras. A necesidade de que un usuario dispoña do plan de emerxencia quedará fixada na autorización da vertedura á rede ou nunha resolución posterior. Na mesma autorización ou resolución establecerase tamén o texto das instrucións e os lugares mínimos en que debe colocarse. Os servizos técnicos do Concello ou a entidade xestora poderán inspeccionar en todo momento se se cumpren estas condicións. CAPÍTULO VIII.–CONTRATACIÓN DA VERTEDURA Artigo 38.–Obxecto e alcance do contrato. Os contratos de vertedura formalizaranse para cada vivenda, piso, local, industria ou obra que se constitúa nunha unidade independente. Cada vertedura quedará adscrita aos fins para os que se concedeu, non podendo dedicala a outros ou modificar o seu alcance, para o que, en calquera caso, será necesaria unha nova solicitude e, de ser o caso, o contrato conseguinte. Artigo 39.–Suxeitos do contrato. Os contratos de vertedura formalizaranse entre o Concello e o titular do dereito de uso do predio, local ou industria a sanear, ou quen o represente. Artigo 40.–Duración do contrato. Os contratos considéranse estipulados polo prazo dun ano e enténdense tacitamente prorrogado polo mesmo período a menos que unha das partes, cun mes de antelación, avise de forma expresa e por escrito á outra do desexo de dalo por finalizado. Artigo 41.–Pluralidade de contratos nun inmoble. Estenderase un contrato de abono por cada vivenda, local ou dependencia independente, aínda que pertenzan ó mesmo propietario ou arrendatario e sexan contiguas. Cando corresponda a todo o inmoble unha única contrato e non existan contratos individuais para cada vivenda, local ou dependencia, aplicarase sobre ela tantas cotas de servizo e/ou mínimos como vivendas, locais ou dependencias que, susceptibles de abono, se sirvan mediante a vertedura xeral e á tarifa máis elevada que corresponda. Esta modalidade de contratación será unha excepción para aqueles usuarios existentes no momento da entrada en vigor deste regulamento. Artigo 42.–Subscrición do contrato. Non se levará a cabo ningunha vertedura sen que o usuario subscribira co Concello o correspondente contrato de abono. Unha vez aceptada a súa solicitude o contrato non se fará efectivo ata que o usuario pague os traballos de conexión e os dereitos establecidos na ordenanza fiscal. O peticionario acompañará á solicitude a documentación que segue: – Escritura de propiedade, contrato de arrendamento ou documento que acredite o dereito de dispoñibilidade sobre o inmoble para o que se solicita a vertedura. – Documento que acredite a personalidade do contratante. – Datos bancarios (número de conta) para domiciliación dos recibos. – Xustificante do pago das taxas municipais correspondentes. – En caso de vivenda, licenza de primeira ocupación. – Se se trata dun local comercial ou dunha industria, a licenza de apertura. – Se se trata dunha obra, a licenza municipal en vigor. – Aquela outra documentación que requira o Concello de Culleredo. – Sendo necesario, permiso de vertedura. Artigo 43.–Causas de denegación do contrato. O Concello, nos casos que seguen, e co informe da entidade xestora poderá denegar a contratación do servizo: 1. Cando a persoa ou entidade que solicite o servizo se negue a asinar o contrato estendido de acordo co modelo autorizado e coas disposicións vixentes sobre contratación; cando non presente a documentación preceptiva ou non efectúe os pagamentos correspondentes.2. Cando as instalacións interiores non se axusten ás prescricións regulamentarias en vigor no momento do pedimento.3. Cando non dispoña de acometida para a vertedura.4. Cando se comprobe que o peticionario ten pendente o pagamento dos servizos prestados en virtude doutro contrato de vertedura anterior ou calquera outra taxa municipal e mentres non satisfaga a débeda.5. Cando para o local que se quere sanear exista xa outro contrato anterior e en plena vixencia.6. Cando o peticionario da vertedura non estea acreditado fidedignamente, non conte coas autorizacións necesarias doutras persoas ou non establecera as servidumes que cumpran con inscrición no Rexistro da Propiedade.7. Cando exista pendente unha liquidación por fraude. Artigo 44.–Traslado e cambio de usuario. Os traslados de domicilio e a ocupación do mesmo local por unha persoa distinta da que asinou o contrato esixe un novo contrato ou, de ser o caso, a subrogación do anterior, sempre que se cumpran os requisitos que sinala este regulamento. Artigo 45.–Subrogación. Ó falecemento do titular do contrato de abono, o seu cónxuxe, descendentes, fillos adoptivos plenos, ascendentes ou irmáns que conviviran habitualmente na vivenda, cando menos, con dous anos de antelación á data de falecemento, poderán subrogarse nos dereitos e obrigas do contrato. Non serán necesarios os dous anos de convivencia para os que estivesen sometidos á patria potestade do falecido nin para o seu cónxuxe. Tamén poderá subrogarse calquera outro herdeiro ou legatario se vai suceder ó falecido na propiedade ou uso da vivenda ou local en que se realiza a vertedura. No caso de entidades xurídicas, quen se subrogue ou substitúa en dereitos e obrigas poderá face-lo propio no contrato de abono, a condición de presentar perante a entidade xestora tódalas autorizacións administrativas necesarias. O prazo para subrogarse será de doce meses a partir da data do feito causante. CAPÍTULO IX.–INSPECCIÓN E CONTROL Artigo 46.–Arqueta de rexistro de mostras. Será obrigatoria a existencia de saneamento independente para cada actividade ata conectar coa rede municipal de sumidoiros. Manterase nesta división a unidade parcelaria e nas edificacións encostadas nunha mesma parcela deberán de establecerse saneamentos independentes para cada unha das unidades edificatorias. Independentemente da existencia de arquetas comúns, todas as actividades que vertan á rede municipal de sumidoiros, disporán dunha arqueta única ou rexistro individual para a vertedura de augas residuais, que recolla todas aquelas que proveñan da actividade. Esta arqueta deberá situarse preferentemente fóra da parcela ou na vía pública, augas abaixo da derradeira vertedura (de xeito que non se podan alterar as características finais do efluente), nun lugar accesible desde o exterior para os servizos de inspección, libre de todo obstáculo e atoparase en axeitado estado de limpeza para a súa función. As súas dimensións e características deberán ser tales que permitan aos técnicos do Concello ou da entidade xestora tanto a recollida de mostras como a determinación do caudal de vertedura. Se non existise a arqueta de rexistro, os custos correrán a cargo do propietario, sen que este adquira sobre ela dereito algún, agás do de vertedura. As actividades en funcionamento disporán de SEIS meses para a instalación desta arqueta de toma de mostras nas condicións establecidas nesta ordenanza. Este prazo aumentará a UN ano para as actividades que precisen realizar obras para independizar redes de saneamento común a varias actividades, ou que precisen realizar obras para unificar as verteduras dunha soa actividade nunha única arqueta. Estas arquetas de control deberán de estar precintadas, sendo facultade do Concello, ou a instancias do mesmo, a entidade xestora do servizo de saneamento, o seu desprecintado. Se o Concello o estima por parte da entidade xestora se poderán instalar equipos de medida en continuo nesas arquetas que sexa necesario. En función dos parámetros de vertedura da industria ou cando as condicións do desaugue o fagan aconsellable, en substitución da arqueta de rexistro, o Concello poderá autorizar a construción dunha arqueta conxunta sifónica-toma de mostras. Artigo 47.–Función inspectora. A función inspectora corresponde ó persoal técnico do Concello por si, ou a través da entidade xestora. A fin de poder realizar o seu cometido, en orde á conservación, medida, toma de mostras, exame de verteduras e cumprimento do establecido nesta ordenanza, os servizos de inspección deberán de ter libre acceso aos locais onde se produzan as verteduras aos sumidoiros. Tamén poderá penetrar naquelas propiedades privadas sobre as que o Concello manteña algunha servidume de paso de augas. O Concello por si ou a través da entidade xestora, no uso das súas facultades, poderá efectuar tantas inspeccións como estime oportunas para verificar as condicións e características das verteduras á rede de sumidoiros municipal, recollendo apoio externo ou da empresa concesionaria do mantemento da rede para as labores técnicas ou materiais. Artigo 48.–Obxecto e inicio da inspección. Poden ser obxecto de inspección as actividades ou instalacións cuxas verteduras poidan afectar ao sistema de depuración de augas residuais ou ao sistema de saneamento en baixa. A actuación inspectora pode iniciarse por diferentes vías: a) De xeito previo ao outorgamento dunha autorización, licenza ou permiso. b) De oficio, ben sexa por iniciativa do órgano competente ou por orde superior. c) Por propia iniciativa do persoal inspector, cando aprecie un posible incumprimento das normas reguladoras das verteduras. d) Segundo estea reflectido na autorización, licenza ou permiso, sendo a periodicidade a que alí se manifeste. e) A petición do interesado. f) En virtude de denuncia. A inspección e vixilancia acadará ás instalacións das actividades que poidan afectar á calidade da vertedura, e en especial ás arquetas de rexistro, ás conducións de saneamento, aos procesos produtores de verteduras e as plantas de pretratamento ou depuración de augas. Artigo 49.–Dereitos do persoal inspector. No exercicio da súa función, o persoal inspector poderá: a) Acceder ás instalacións que xeren verteduras de augas residuais ou que poidan supoñer un risco de afección ás infraestruturas públicas, incluíndo o acceso á propiedade privada, sempre que non constitúa domicilio das persoas. b) Efectuar notificacións e realizar requirimentos de información e documentación ou de actuacións concretas para a adecuación e mellora das verteduras de augas residuais. c) Proceder á toma de mostras de augas residuais e, no seu caso, de augas de proceso. d) Proceder á toma de fotografías ou outro tipo de imaxes gráficas, sen prexuízo do disposto na vixente normativa sobre segredo industrial. e) Levar a cabo calquera outra actuación tendente á pescuda da orixe das verteduras, o seu grado de contaminación e a súa afección sobre os sistemas de saneamento. Artigo 50.–Deberes do persoal inspector. O persoal inspector está obrigado en todo momento a: a) Observar o respecto e consideración debidos ás persoas interesadas, previa identificación e acreditación da súa personalidade mediante a documentación expedida polo Concello ou entidade xestora para a función inspectora. b) Informar aos interesados, cando así sexan requiridos, dos seus dereitos e deberes en relación cos feitos obxecto da inspección, así como das normas que deben cumprir os titulares das verteduras. c) Obter toda a información necesaria respecto dos feitos obxecto de inspección e dos seus responsables, accedendo, si é necesario, aos rexistros públicos existentes. d) Gardar sixilo profesional e observar segredo respecto dos asuntos que coñeza por razón do seu cargo e actividade pública. Artigo 51.–Obrigas dos responsables inspeccionados. Os titulares das actividades deberán facilitar a práctica da inspección, e a tal fin, estarán obrigados ás seguintes actuación: a) Facilitar o acceso do persoal inspector ás distintas instalacións relacionadas coa vertedura así como a montaxe do equipo e instrumental de control, sen necesidade de comunicación previa. b) Facilitar a montaxe do equipo ou instrumentos que se precisen, para realizar as medidas determinantes, ensaios e comprobacións necesarias. c) Permitir o emprego de cantos instrumentos utilice a empresa coa finalidade de autocontrol, especialmente aqueles destinados á medida de caudais, toma de mostras e análises correspondentes. d) Pór a disposición do persoal inspector os datos, partes de traballo, análises, libro de rexistro e canta información requiran en relación coa inspección. Artigo 52.–Desenvolvemento da actividade inspectora. Cando o inspector ou inspectores se persoen no lugar no que radiquen as instalacións a inspeccionar porá en coñecemento do seu titular o obxecto das actuacións, previa identificación mediante exhibición do documento que lle acredite para o exercicio das súas funcións inspectoras, no que constarán o seu nome e apelidos e o número do documento nacional de identidade. As actuacións inspectoras realizaranse en presenza do titular das instalacións. No caso de persoas xurídicas, considerarase o seu representante quen legalmente ostente dita condición. No caso de ausencia do titular ou representante, as actuacións entenderanse con calquera persoa presente nas instalacións, facendo constar a súa vinculación con elas. Non será obstáculo para a realización das actuacións a negativa ou imposibilidade do titular ou representante de estar presente durante a súa práctica, sempre que así se faga constar nas actuacións que documenten a inspección. A actividade inspectora consistirá, entre outras, nas seguintes funcións: a) Comprobación do estado da instalación e do funcionamento dos instrumentos que para o control dos efluentes teña establecido na licenza ou permiso de vertido. b) Mostraxe das verteduras, en calquera punto das instalacións que os orixinan. É dicir, mostraxe tanto da vertedura global (na arqueta de rexistro) coma de verteduras elementais que compoñen aquel no caso de que existan varios efluentes (nas distintas arquetas pertencentes ás diferentes actividades que existan). c) Medida dos caudais vertidos (tanto o global coma os individuais) e parámetros de calidade “in situ”. d) Medida de volumes de entrada no proceso. e) Comprobación do cumprimento de caudais e balance de auga (tendo en conta as captacións ou recursos propios de cada usuario) e parámetros segundo consta na correspondente licenza ou permiso de vertido. f) Comprobación do cumprimento das restantes obrigas, en materia de vertedura, contempladas nesta ordenanza. g) Calquera outra que resulte necesaria para o correcto desenvolvemento da labor inspectora. No caso de obstaculización das actividades inspectoras, o inspector o fará constar así na acta de inspección que se levante ao efecto e poderá proceder á toma de mostras de augas residuais desde o exterior do recinto das instalacións. Artigo 53.–Documentación das actuacións inspectoras. As actuacións inspectoras documentaranse nunha acta de inspección (elaborada por duplicado), na que constarán como mínimo os datos indicados no anexo V denominado “CONTIDO DA ACTA DE INSPECCION E OBRIGAS DA ENTIDADE XESTORA”, e na que tanto o inspector como o interesado poderán facer constar as observacións que consideren oportunas. Nesta acta asinarán o inspector e a persoa responsable da actividade nese intre. No caso de que o comparecente se negase a asinar a acta ou a recibir a mostra contraditoria, o inspector farao constar así, autorizando a acta coa súa sinatura e entregando unha copia ao interesado, deixando igualmente constancia no caso de que este se negara a recibila. Asemade, o inspector entregará ao titular da vertedura unha copia da acta finalmente elaborada e asinada. Os feitos constatados nas actas terán valor probatorio, cos efectos previstos na vixente normativa xeral de procedemento administrativo. No caso de que o levantamento ou sinatura da acta se produzan sen a presenza do titular ou representante do establecemento produtor da vertedura, notificaráselle o documento ao titular da vertedura aos efectos de que poidan presentar cantas alegacións e probas consideren convenientes no prazo de dez días. Artigo 54.–Toma de mostras. A toma de mostras de augas residuais levarase a cabo en calquera momento e sen previo aviso, de acordo co seguinte procedemento e atendendo a todos os aspectos que podan influír na representatividade da mostra. a) Punto de toma de mostras. A mostra tomarase na arqueta de rexistro, se existe, ou no seu defecto no último punto accesible de saída das augas residuais das instalacións de produción ou tratamento, previo á incorporación ás redes de saneamento e a calquera dilución que poida existir. b) Preparación da mostra. Para a obtención da mostra tomarase nun recipiente unha cantidade de efluente suficiente para poder dividila en tres submostras (mostra inicial, mostra xemelga e mostra dirimente) en sendos recipientes de material axeitado ás determinacións analíticas que se vaian realizar. Os recipientes enxaugaranse previamente co mesmo efluente obxecto da mostraxe. c) As tres alícuotas así obtidas precintaranse e identificaranse, quedando dúas en poder do inspector, a primeira para efectuar as determinacións analíticas e a segunda para a práctica dunha eventual análise dirimente. A terceira alícuota ofrecerase ao interesado, aos efectos de que poida proceder, se o estima oportuno, á práctica da análise contraditoria. d) Poderá prescindirse a toma de mostras para determinar as súas características contaminantes cando se trate de verteduras de natureza inequivocamente doméstica ou gandeira que non dispoñan de tratamento e o persoal inspector así o faga constar expresamente na acta, indicando, no caso de verteduras gandeiras, a especie animal á que pertencen. Artigo 55.–Práctica das análises. Os métodos analíticos que se empregarán para a análise das augas residuais urbanas e industriais aos efectos desta ordenanza, serán os identificados no Standard Methods ou nas correspondentes normas UNE-EN-ISO. Para a práctica da análise inicial e da contraditoria deberá entregarse ao laboratorio de que se trate a mostra correspondente, debidamente conservada a temperatura non superior a 6 graos centígrados, no prazo máximo de corenta e oito (48 horas) desde a toma de mostras, aos efectos de iniciar o procedemento de análise nese prazo. As determinacións analíticas da mostra inicial e da contraditoria levaranse a cabo en laboratorios acreditados por ENAC baixo o marco da norma UNE-EN-ISO 17025. O laboratorio ao que se encargara a práctica da análise inicial deberá entregar os resultados ao Concello, procedendo este a comunicalos ao interesado antes de trinta días contados desde a data da inspección. A folla de resultados analíticos, tanto na análise inicial como na contraditoria, expresará en todo caso a data de recepción da mostra, de inicio e de remate da análise, así como os métodos analíticos empregados. No seu caso, farase constar igualmente o estado de conservación da mostra á súa chegada ao laboratorio. A práctica da análise dirimente, a solicitude de calquera das partes, levarase a cabo nun laboratorio independente designado polo Concello para a realización deste ensaio. O Concello por si ou a través da entidade xestora comunicará ao interesado con antelación suficiente o lugar, data e hora onde se levará a cabo a análise dirimente, aos efectos de que o titular da vertedura poida estar presente nas operacións, asistido, se o estima oportuno, acompañado de persoal técnico. En ningún caso tomarase en consideración a petición dunha análise dirimente transcorridos dous meses desde a data da toma de mostras ou cando non se realizase análise contraditoria. Os gastos xerados pola práctica da análise contraditoria correrán sempre a cargo do interesado. Os gastos da análise dirimente corresponden á parte que a solicite. CAPÍTULO X.–REGULARIDADE NA VERTEDURA Artigo 56.–Garantía de altura. O servizo está obrigado a tomar tódalas medidas posibles para garantir á vertedura a altura da rasante da vía pola que o inmoble teña a súa entrada. Cando as condicións técnicas da vertedura sexan insuficientes para as necesidades do mesmo, o usuario deberá realizar pola súa conta as instalacións necesarias para a consecución das ditas condicións, utilizando para iso os sistemas e materiais homologados polos organismos competentes. Artigo 57.–Continuidade do servizo. Salvo causa de forza maior ou avaría nas instalacións públicas, a entidade xestora ten a obriga de manter permanentemente o servizo, cando non conste o contrario no contrato ou contrato de vertedura, nas condicións indicadas no artigo anterior. Artigo 58.–Suspensións temporais. A entidade xestora poderán suspender o servizo cando: a) Sexa imprescindible para o mantemento, reparación ou mellora das instalacións ó seu cargo. b) No suposto de vertedura contaminante que implique un risco inminente para a saúde da poboación ou do funcionamento das instalacións de depuración ou persoal de mantemento do servizo. c) A instancia do Concello por causas motivadas. CAPÍTULO XI.–LECTURAS, CONSUMOS E FACTURACIÓNS Artigo 59.–Determinación do caudal vertido. A determinación do caudal vertido, como norma xeral, realizarase de forma indirecta en relación coa cantidade de auga potable utilizada polo usuario -medida en metros cúbicos-resultado da diferencia entre as lecturas dos dous períodos consecutivos de facturación. En caso de realizarse de forma directa, será o valor en metros cúbicos obtido dos sistemas de medida directa sinalados. Nos casos de aqueles usuarios de carácter industrial que ademais de contar co servizo de auga potable municipal, dispoñan de fontes propias de auga (redes veciñais, pozos, captacións, manantiais,), deberán instalar un contador do tipo indicado pola entidade xestora, para rexistrar ese volumen de auga (medido en m 3 ), que se sumará ao volume de auga potable municipal, resultando o volume de vertido que se facturará ao usuario. CAPÍTULO XI.–SUSPENSIÓN DA VERTEDURA E RESCISIÓN DO CONTRATO Artigo 60.–Causas de suspensión da vertedura. O Concello por si ou a través de entidade xestora poderán, sen prexuízo do exercicio das accións de orde civil ou administrativa que a lexislación vixente ampara, suspender a vertedura sen prexudicar a terceiras persoas e ós seus usuarios nos casos que seguen: a) Polo impago da facturación. b) Cando un usuario verta sen o preceptivo contrato. c) Inserir nas tubaxes de saneamento, sen previa autorización da entidade xestora, bombas ou calquera outro aparato que modifique ou poida afectar ás condicións da rede de sumidoiros no seu contorno e, consecuentemente, interfira no servizo prestado a outros usuarios. d) En todos os casos en que o usuario faga verteduras distintas das contratadas. e) Cando o usuario estableza ou permita establecer derivacións na súa instalación para a vertedura doutros predios, locais ou vivendas ós cosignados no seu contrato de vertedura. f) Cando o persoal técnico do Concello ou entidade xestora atopen acometidas de verteduras que non contan con contrato, é dicir, realizadas clandestinamente. Neste caso, o Concello por si ou a través da entidade poderá suspender inmediatamente a vertedura en tales acometidas, dando conta disto ó Concello. g) Cando o usuario non permita a entrada no local de orixe da vertedura contratada en horas hábiles ou de normal relación co exterior ao persoal que, autorizado polo Concello ou a través da entidade e previsto da súa correspondente documentación de identidade, trate de revisar as instalacións. Neste caso é preciso facer constar a negativa ante testemuñas ou en presencia dalgún axente da autoridade. Esta constancia deberá remitirse ó organismo competente, xuntamente coa solicitude de suspensión da vertedura. h) Cando o usuario non cumpra, en calquera dos seus aspectos, o contrato subscrito coa entidade ou cando nas condicións xerais de utilización do servizo se produza ou exista algún risco para a seguridade dos operarios, instalacións, estación depuradora ou para a propia rede de sumidoiros. i) Cando se realice unha vertedura prohibida ou a disposición das instalacións interiores non se axuste ó disposto neste regulamento e ata que os usuarios tomen as medidas oportunas para evitar tales situacións. En tal caso, a entidade xestora poderá suspender inmediatamente a vertedura dando conta ó Concello. j) Cando persista, por causas imputables ó usuario, durante seis meses a imposibilidade de tomar a lectura ou mostras dentro do réxime normal establecido, o Concello por si ou a través da entidade xestora poderá suspender, transitoriamente, a vertedura mentres o usuario non acceda a modificar, pola súa conta, a instalación do equipo de medida ou o punto de mostra de forma que se poida acceder a el. k) Por neglixencia do usuario respecto á reparación de avarías nas súas instalacións se, unha vez que o Concello por si ou a través da entidade xestora o notificou por escrito, transcorre un prazo superior a tres días hábiles a partir do seguinte á notificación sen que se solucione. Artigo 61.–Procedemento de suspensión. Agás os casos de suspensión inmediata previstos neste regulamento, o Concello por si ou a través da entidade xestora deberá notificar ao usuario, que procederá a suspender o servizo no prazo de 15 días hábiles, contados a partir da data de notificación. A suspensión, salvo nos supostos de suspensión inmediata, non poderá realizarse en días festivos ou en días en que, por calquera motivo, non exista servizo administrativo e técnico de atención ó público que poidan tramita-lo restablecemento completo do servizo. Tampouco poderá facerse na véspera dalgunha destas circunstancias. O restablecemento do servizo realizarase no mesmo día ou, de non ser posible, no seguinte hábil, en que se corrixan as causas que orixinaron a suspensión da vertedura. A notificación da suspensión incluirá, como mínimo, os seguintes puntos. – Nome e enderezo do usuario. – Nome e enderezo do predio saneado. – Data a partir da que se produce o corte. – Detalle da razón que orixina a suspensión. – Nome, enderezo, teléfono e horario das oficinas comerciais da entidade xestora en que poden corrixirse as causas que orixinan a suspensión. A entidade xestora é a encargada de volver conectar o servizo e poderá cobrar ó usuario a cantidade fixada no cadro de prezos. O usuario non recuperará o servizo mentres non pague esa cantidade. En ningún caso se poderán percibir estes dereitos se non se suspendeu a vertedura. Transcorridos tres meses desde a suspensión da vertedura sen que o usuario emendase calquera das causas establecidas no artigo 60 deste regulamento para a suspensión, o Concello está facultado para resolve-lo contrato ó abeiro do que dispón o artigo 1124 do Código Civil, sen prexuízo dos dereitos da entidade xestora a esixir o pagamento da débeda e o resarcimento dos danos e perdas causados. Artigo 62.–Extinción do contrato de vertedura. O contrato de vertedura extinguirase, sen prexuízo da execución anterior ou non das accións de suspensión especificadas no artigo 58 deste regulamento, por calquera das causas seguintes: 1. Por pedimento do usuario.2. Por instancia da entidade xestora, nos seguintes casos: a) Por persistencia durante máis de tres meses en calquera das causas de suspensión da vertedura reguladas no artigo 60 deste regulamento. b) Por incumprimento do termo ou condición do contrato de vertedura. c) Por efectuar a vertedura sen ser o titular contractual do servizo.3. Por pedimento da entidade xestora e logo da audiencia ó interesado, nos seguintes casos: a) Se a vertedura ou as condicións das instalacións interiores entrañan perigosidade para a seguridade do servizo, tanto para as persoas como para as instalacións ou poden provocar danos a terceiros, sempre que no sexan corrixidos. b) Por incumprimento, por parte do usuario, do contrato de vertedura ou das obrigas que del se deriven. c) Por cambio no uso dos servizos e instalacións, así como por derruba, ampliación ou reforma do predio para o que se contratou a vertedura. A reanudación da vertedura despois de extinguido o contrato por calquera das causas sinaladas anteriormente só poderá efectuarse mediante nova solicitude, subscrición dun novo contrato e pagamento dos dereitos correspondentes. CAPÍTULO XIII.–FRAUDES NA VERTEDURA Artigo 63.–Tipos de fraudes. Se considerará como fraude as seguintes situacións. a) Que non exista contrato para a vertedura. b) Que, por calquera procedemento, se manipule ou altere o rexistro do aparato de medida. c) Que se realicen derivacións de caudal, permanente ou circunstancialmente, antes dos equipos de medida. d) Que se efectúen verteduras distintas das contratadas, afectando á facturación segundo a tarifa a aplicar. Artigo 64.–Actuación por fraude. O Concello por si ou a través da entidade xestora, á vista da información, requirirá ó propietario da instalación para que corrixa as deficiencias observadas, apercibíndoo de que, de non facelo no prazo de tres días hábiles a partir do seguinte á notificación, se lle aplicará o procedemento de suspensión da vertedura que corresponda. Cando o persoal da entidade xestora encontre derivacións nas súas redes con verteduras sen convenio ningún, é dicir, realizados clandestinamente, a entidade dará conta ó Concello que poderá suspender inmediatamente o servizo. Artigo 65.–Liquidación por fraude. O Concello por si ou a través da entidade xestora practicará a correspondente liquidación, segundo os casos, da seguinte forma: En caso de estimación directa: 1.–Se non existe contrato para a vertedura: a) Se existe contrato de abastecemento de auga, formularase a liquidación do período en que se produciu o fraude polo caudal estimado de maneira indirecta, tal e como se establece no artigo 25 e de acordo a o ordenara fiscal correspondente. b) Se non existe contrato de abastecemento de auga, formularase unha liquidación por un caudal estimado a partir dos seguintes valores: * Usuario doméstico: 40 m 3 /mes * Usuario asimilado a doméstico: 40 m 3 /mes * Usuario no doméstico: en función da estimación realizada polo Decreto 136/2012, do 31 de maio, polo que se aproba o Regulamento do canon da auga e do coeficiente de vertedura a sistemas públicos de depuración de augas residuais. O período de tempo para calcular os caudais estimados será o que medie entre a adquisición da titularidade ou dereitos de uso das instalacións citadas e o momento en que se corrixa a existencia do fraude detectado, sen que poida estenderse en total máis de cinco anos.2.–Se se efectúan verteduras distintas das contratadas de xeito que se vexa afectada a facturación porque corresponden a outra tarefa. Neste caso, a liquidación practicarase aplicándolle á cantidade de auga a diferencia existente entre as dúas tarifas. O período de liquidación non poderá exceder de cinco anos. En tódolos casos, o importe do fraude deducido de acordo co establecido nos parágrafos anteriores, estará suxeito ós impostos correspondentes que deben consignarse nas liquidacións. As liquidacións serán notificadas ós interesados que, contra as mesmas, poderán formular reclamacións ante o Concello no prazo de quince días a contar desde a notificación e sen prexuízo das demais accións que consideren oportunas. CAPÍTULO XIV.–INFRACCIÓNS E SANCIÓNS Artigo 66.–Infraccións. O Concello terán a capacidade de impoñer aos titulares conectados ás redes de saneamento as correspondentes sancións derivadas de infraccións cometidas por estes. Terán a consideración de infraccións as accións e omisións que contraveñan o establecido na lei e na presente ordenanza. As accións ou omisións que provocasen, directa ou indirectamente, afección á calidade das augas no dominio público hidráulico ou no dominio público marítimo-terrestre, serán constitutivas das infraccións que ao efecto prevé a vixente lexislación en materia de augas e costas e serán sancionados polos órganos administrativos que teñan atribuídas as competencias. As infraccións clasificaranse en tres grupos para proceder ao correspondente réxime sancionador. Deste xeito, as infraccións disporanse en: leves, graves e moi graves.1.–Considéranse infraccións de carácter leve: a) A vertedura ao sistema de depuración ou de saneamento de augas residuais de natureza doméstica sen contar co permiso de vertido, cando esta sexa necesaria, ou sen respectar as características das acometidas. b) A construción e modificación de sumidoiros, acometidas ou conexións á rede, ou instalacións anexas a esta, aínda sendo de propiedade particular, sen ter a licenza municipal de conexión aos sumidoiros, ou sen axustarse ás condicións sinaladas na licenza concedida ou ás disposicións desta ordenanza. c) O incumprimento das condicións establecidas no permiso de vertedura, sempre que non se causen danos ao sistema público de depuración ou de saneamento, ou ben cando estes danos non superen os 3.005,06 €. d) As accións e omisións das que se deriven danos ou perdas para a integridade ou o funcionamento do sistema público de depuración o de saneamento inferiores a 3.005,06 €. e) A non execución das arquetas de control descritas no presente documento necesarias para a inspección por parte da Administración ou da entidade xestora. No caso de existir a arqueta, o desprecintado da mesma por persoal alleo ao Concello ou á administración hidráulica. f) A desobediencia aos requirimentos do Concello en relación coa adecuación de verteduras ou instalacións ás condicións regulamentarias, e tamén en relación coa remisión de datos e informacións sobre as características do efluente ou as instalacións de tratamento. g) Non satisfacer puntualmente o importe do servizo de saneamento correspondente a un período de facturación trimestral, de acordo co previsto neste regulamento conforme as tarifas e taxas vixentes h) Incumprimento de calquera prohibición establecida na presente ordenanza ou a omisión dos actos a que obriga, sempre que non estean considerados como infraccións graves ou moi graves.2.–Considéranse infraccións graves: a) A obstrución á labor inspectora do Concello no acceso ás instalacións ou a negativa a facilitar a información requirida. b) A vertedura ao sistema de depuración ou de saneamento de augas residuais de natureza distinta á doméstica sen contar co permiso correspondente. c) A realización de verteduras das substancias prohibidas relacionadas no anexo I desta ordenanza. d) O incumprimento das condicións establecidas no permiso de vertedura, sempre que se causen danos ao sistema público de depuración ou de saneamento superiores a 3.005,06 € e ata 15.025,30 €. e) As accións e omisións das que se deriven danos ou perdas para a integridade ou o funcionamento do sistema público de depuración ou de saneamento superiores a 3.005,06 € e ata 15.025,30 €, xa sexan causadas maliciosamente ou por neglixencia. f) A evacuación de verteduras sen tratamento previo, cando estes o requiran ou sen respectar as limitacións especificadas nesta ordenanza. g) A ocultación ou falseamento de datos esixidos na solicitude de verteduras e determinantes para o outorgamento do permiso de vertedura. h) A reincidencia na comisión de dúas ou máis infraccións leves no período dun ano. i) A falta de comunicación das situacións de emerxencia ou perigo, ou o incumprimento das ordes da Administración derivadas de situacións de perigo ou emerxencia. j) A non existencia das instalacións e equipos necesarios para a realización dos controis requiridos ou mantelos en condicións non operativas. k) A resistencia ou demora na instalación de elementos correctores que fosen esixidos para o cumprimento da presente ordenanza. l) Non satisfacer puntualmente o importe do servizo de saneamento correspondente a un período de facturación de entre dous a catro trimestres, de acordo co previsto neste regulamento conforme as tarifas e taxas vixentes m) A posta en funcionamento de aparellos ou instalacións prohibidos ou clausurados. n) A posta en funcionamento de aparellos ou instalacións non autorizadas, ou diferentes ás aprobadas para o permiso de vertedura, así como o desprecintado ou anulación dos que fosen colocados polo Concello.3.–Considéranse infraccións moi graves: a) Calquera conduta indicada no apartado 2 da que se deriven danos ou perdas para o sistema de depuración ou de saneamento superiores a 15.025,30 €. b) As infraccións cualificadas como graves no apartado 2 que por cantidade ou calidade da vertedura deriven a existencia dun risco moi grave para a saúde das persoas, os recursos naturais ou o medio ambiente. c) A reincidencia na comisión de dous ou máis infraccións graves no período dun ano. d) Non satisfacer puntualmente o importe do servizo de saneamento correspondente a un período de facturación superior a catro trimestres, de acordo co previsto neste regulamento conforme as tarifas e taxas vixentes e) O incumprimento das ordes de suspensión de verteduras non permitidas. f) Evacuación de verteduras prohibidas nesta ordenanza ou en condicións diferentes ás permitidas sen autorización administrativa expresa. Artigo 67.–Sancións. A imposición de sancións e a esixencia de responsabilidades con arranxo a esta ordenanza realizarase mediante a instrución do correspondente expediente sancionador e segundo os artigos 280.2, 287 e 289 da Lei 5/1997, de Administración Local de Galicia. As infraccións tipificadas no artigo anterior poderán dar lugar á imposición das seguintes multas: a) Infraccións leves: multa de ata 6.010,12 €. b) Infraccións graves: multa entre 6.010,13 e 30.050,61 €. c) Infraccións moi graves: multa entre 30.050,62 e 100.000 €. Ademais poderá acordarse acumulativamente á multa a suspensión temporal ou definitiva do permiso da actividade (total ou parcial) O cálculo do custo das sancións, danos, fianzas e sobrecusto efectuarase segundo o establecido no artigo 71 do Regulamento Municipal, referido á valoración de danos. As sanciones graduaranse en función da reincidencia do infractor, da súa intencionalidade, do beneficio obtido, da afección producida ao sistema de depuración ou de saneamento, ou á calidade do medio receptor e prexuízo ocasionado de interese xeral. En todo caso, para a graduación das sancións terase en conta ademais dos criterios relacionados, o principio de proporcionalidade consagrado no art.131.2 LRXPAC. Serán responsables as persoas físicas ou xurídicas que realicen os actos ou incumpran os deberes que constitúan a infracción, e nos casos de establecementos industriais ou comerciais, os titulares destes. Para a gradación das multas a impoñer dentro dos límites mencionados teranse en conta os seguintes criterios, asegurándose a adecuación necesaria entre a gravidade do feito constitutivo da infracción e a sanción aplicada: a) A existencia de intencionalidade ou reiteración. b) A gravidade do feito constitutivo da infracción, considerando os danos e prexuízos producidos. c) O risco obxectivo causado aos bens ou ás persoas. d) A relevancia externa da conduta infractora. e) A reincidencia, por ter cometido no prazo dun ano máis dunha infracción da mesma natureza, sempre que se teña declarado así por resolución firme. Artigo 68.–Órganos competentes. O Alcalde do Concello de Culleredo é a persoa competente para sancionar as infraccións leves e graves, sendo competencia do Pleno a sanción das infraccións moi graves. En todo caso, corresponde a incoación dos expedientes ao Alcalde ou, no seu caso e previa delegación, ao Concelleiro competente na materia. Así e todo, o Concello con independencia das actuacións contempladas neste artigo podería instar a outros Organismos competentes, a incoación de expedientes ao abeiro da lexislación vixente. Artigo 69.–Procedemento. O procedemento para a tramitación dos expedientes será o previsto na vixente normativa xeral de procedemento administrativo común. Serán sancionadas pola comisión de infraccións as persoas físicas e xurídicas que resulten responsables delas aínda a título de mera inobservancia. Con independencia da sanción que se lles impoña, os infractores serán obrigados a reparar o dano causado, podendo o Concello, se procede, exercitar as facultades de execución subsidiaria previstas na Lei. Os prazos de prescrición das infraccións e das sancións serán os previstos na vixente normativa xeral de procedemento administrativo común. O prazo para a resolución dos expedientes sancionadores será dun ano, que se contará desde a súa incoación. Para a execución de determinados actos, poderán impoñerse multas coercitivas, nos termos previstos na LRXPAC. Artigo 70.–Medidas cautelares. Sen prexuízo da sanción que en cada caso proceda, o infractor deberá de reparar o dano causado. A reparación terá como obxecto a restauración dos bens alterados á situación anterior á infracción. Cando o dano producido afecta ás instalacións de saneamento, a reparación será realizada pola entidade xestora con cargo ao infractor. Se o infractor non procedese a reparar o dano causado no prazo sinalado no expediente sancionador, o Concello poderá proceder á imposición de multas coercitivas sucesivas. O órgano competente para incoar os expedientes poderá adoptar as medidas seguintes: a) Ordenar a suspensión provisional dos traballos de execución de obras ou instalacións que contradigan as disposicións desta ordenanza ou sexan indebidamente realizados. b) Requirir ao usuario para que, no prazo que se lle indique, introduza as medidas técnicas necesarias que garantan o cumprimento das prescricións desta ordenanza. c) Ordenar ao usuario que, no prazo que se lle fixe, introduza nas obras ou instalacións realizadas as rectificacións precisas para axustalas ás condicións do permiso de vertedura ou ás disposicións desta ordenanza. d) Ordenar ao usuario que, no prazo que se lle indique, proceda á reparación e reposición das obras e instalacións ao seu estado anterior e á demolición do que fora indebidamente construído ou instalado. e) Impedir os usos indebidos das instalacións para o que non se teña obtido permiso, ou cando non se axusten ao seu contido ou ás disposicións desta ordenanza. f) Ordenar a clausura ou precintado das instalacións de vertedura en caso de que non sexa posible tecnicamente ou economicamente evitar o dano mediante as oportunas medidas correctoras. As medidas relacionadas no apartado anterior poden ser adoptadas, con carácter de cautelares e a reserva da resolución definitiva que se adopte no expediente, simultaneamente á incoación do procedemento sancionador, ou ben en calquera momento da súa instrución, e poden manterse de xeito continuado. Artigo 71.–Valoración de danos. Cando os bens alterados non se podan restablecer ao seu estado anterior, o infractor deberá de indemnizar os danos e prexuízos ocasionados. A valoración destes bens farase a cargo do Concello. A valoración dos danos ás obras hidráulicas aos efectos da aplicación do réxime sancionador a que se refire o presente capítulo determinarase en función dos gastos de explotación e, no seu caso, de reposición de aquelas. O danos ás obras hidráulicas que conforman os sistemas de depuración e de saneamento calcularanse en €/día, como resultado da ponderación do custo diario de explotación das instalacións públicas afectadas en relación co caudal e carga contaminante da vertedura de que se trate. Os servizos competentes do Concello determinarán, de acordo cos orzamentos aprobados ao efecto e as correspondentes certificacións, os gastos de explotación repercutibles ao responsable da vertedura de que se trate. A valoración de danos que servirá de base para a cualificación da infracción, para a cuantificación da sanción e, no seu caso, da indemnización que deba impoñerse, resultará do cálculo a que se refire o apartado segundo multiplicado polo número de días que se considere que a vertedura se mantivo en situación irregular. Aos efectos do disposto no apartado anterior, computaranse os gastos correspondentes a todo o período no que a instalación pública de saneamento ou de depuración de augas residuais quedara afectada pola vertedura irregular, aínda que este fora de carácter puntual. En calquera caso, considerarase que a vertedura irregular mantense durante, ao menos, un día. Nos supostos de verteduras que non dispoñan de tratamento e que deriven dunha actividade non ocasional, presumirase, salvo proba en contrario, que a calidade deles se mantén indefinidamente. Así mesmo presumirase o mantemento da calidade da vertedura durante o período que medie entre dous ou máis tomas de mostras consecutivas cuxos resultados amosen incumprimentos da normativa vixente ou dos límites impostos no correspondente permiso. CAPÍTULO XV.–DISPOSICIÓNS Disposición transitoria. O presente Regulamento será de aplicación plena aos contratos dos usuarios vixentes á data da entrada en vigor do mesmo. Disposición derrogatoria. Desde a entrada en vigor deste regulamento quedan derogadas todas as disposicións contidas nos regulamentos municipais que contraveñan o disposto na mesma. Disposicións finais. O Presente Regulamento entrará en vigor, de acordo co disposto no artigo 70.2 da Lei 7/1985, do 2 de abril, Reguladora das Bases do Réxime Local, unha vez publicado integramente no Boletín Oficial da Provincia e transcorrido o prazo de quince días hábiles a contar desde a recepción do acordo de aprobación definitiva na Administración Xeral do Estado e na Xunta de Galicia. ANEXO I.–CONTAMINACIÓN DAS VERTEDURAS A. VERTEDURAS PROHIBIDAS 1. Con carácter xeral, queda prohibido verter directa ou indirectamente ao sistema de saneamento calquera dos seguintes produtos: a) Materias sólidas ou viscosas en cantidades ou tamaños tales que, por sí soas ou por interacción con outras, poidan producir obstrucións ou sedimentos que impidan o correcto funcionamento dos diferentes elementos da rede de saneamento ou da depuradora de augas residuais, ou dificulten os traballos de mantemento dos mesmos. b) Sólidos, líquidos ou gases combustibles, inflamables ou explosivos. c) Sólidos, líquidos ou gases irritantes, corrosivos ou tóxicos. d) Sustancias sólidas potencialmente perigosas. e) Microorganismos nocivos ou cultivos celulares sen desactivar. f) Materias que, por razón da súa natureza, propiedades ou cantidades, por si mesmas ou por integración con outras, poidan orixinar: A formación de mezclas inflamables ou explosivas co aire. A creación de atmósferas molestas, insalubles, tóxicas ou perigosas que impidan ou dificulten o traballo do persoal encargado da inspección, limpeza, mantemento ou funcionamento do sistema de saneamento. g) Residuos radiactivos. h) Todos aqueles produtos contemplados na vixente lexislación sobre residuos perigosos ou sanitarios, para o cal tódolos titulares e usuarios afectados disporán do n.º de rexistro como Productor de Residuos Perigosos (RP´s), conforme ao disposto na lexislación vixente e levarán un rexistro dos residuos perigosos xerados e entregados a xestor autorizado. i) Os que poidan producir concentracións de gases nocivos na atmósfera da rede de saneamento superiores aos límites seguintes: ppm: partes por millón (v/v) B. CONTAMINANTES DAS AUGAS 1. Se consideran como contaminantes das augas as substancias que figuran relacionadas no Anexo II do Real Decreto 849/1986, de 11 de abril, polo que se aproba o Regulamento do Dominio Público Hidráulico, que son os seguintes: a) Compostos organohalogenados e substancias que poidan dar orixe a compostos desta clase en medio acuático. b) Compostos organofosforados. c) Compostos organoestánnicos. d) Substancias e preparados con demostradas propiedades canceríxenas, mutaxénicas, esteroidoxénicas ou que poidan afectar á tiroides, á reproducción ou a outras funcións endocrinas, en medio acuático ou a través de medio acuático. e) Hidrocarburos persistentes e substancias orgánicas tóxicas persistentes e bioacumulables. f) Cianuros. g) Metais e os seus compostos. h) Arsénico e os seus compostos. i) Biocidas e produtos fitosanitarios. j) Materias en suspensión. k) Substancias que contribúen á eutrofización, en particular nitróxeno, fósforo e os seus compoñentes. l) Substancias que exercen unha influenza desfavorable sobre o balance de oxígeno, e computables mediante parámetros tales como DBO5e DQO.1. Ademais, se considerarán contaminantes os seguintes: 1. Calor.2. Substancias colorantes.3. Aceites e graxas de orixe animal ou vexetal. C. VERTIDOS CON SUBSTANCIAS PERIGOSAS a) Será de aplicación o disposto no Real Decreto 60/2011 de 21 de xaneiro sobre as normas de calidade ambiental no ámbito da política de augas. b) As autorizacións de vertido limitarán as substancias perigosas propias da actividade causante do vertido, para asegurar o cumprimento dos valores límite de emisión, así como das normas de calidade ambiental e obxectivos de calidade previstos nos plans hidrolóxicos de cuenca e nas restantes disposicións legais de aplicación. c) A efectos do previsto no apartado anterior, as autorizacións de vertido: a. Establecerán os límites de emisión das substancias que contan con regulación especifica. b. Fiixarán os valores límite de emisión das substancias recollidas no Real Decreto 60/2011, de 21 de xaneiro sobre as normas de calidade ambiental no ámbito da política de augas. c. Terán en conta, para o resto de substancias mencionadas no Real Decreto 849//1986, as limitacións previstas no Real Decreto 60/2011.4. Para considerar que o vertido contén substancias perigosas, bastará con que se constate no vertido a presencia dunha das substancias perigrosas en concentración superior ao límite de cuantificación analítica. A efectos da aplicación desta característica, se consideran substancias perigosas as que figuran nas seguintes táboas: ANEXO II.–VERTEDURAS LIMITADAS Valores límite de vertido ou de emisión NOTAS: 1. Intervalo admisible para o valor de pH.2. Valor límite referido ao contido en aceites e graxas de orixe vexetal ou animal.3. Valor límite referido ao contido total en metal.4. Suma de benceno, tolueno, etilbenceno e xileno.5. Valor límite referido ao contido en compostos organohalogenados absorbibles. Poderán observarse valores superiores de AOX en aqueles casos en que se cumpran os valores de individualizados recollidos no presente anexo II, sempre que así o autorice a Entidad Xestora.6. Os sectores industriais incluidos no Anexo IV da Orde de 12 de novembro de 1987 (Boletín Oficial do Estado 280, de 23-11-87), deberán cumprir os valores límite e resto de condicións establecidas en dito Anexo IV.7. Valor límite expresado como fenol.8. Valor límite referido ao contido en hidrocarburos totais, incluíndo aceites minerais.9. Inhibición da movilidade de Daphnia Magna.10. Os sectores industriais incluidos nos anexos II e III da Orde de 12 de novembro de 1987 (Boletín Oficial do Estado 280, de 23-11-87), deberán cumprir os valores límite e resto de condicóns establecidas en ditos anexos.11. Valor límite expresado como Laurilsulfato (MBAS calculadas como sal sódica do ácido dodecano-1-sulfónico (SAL)). 12. Parámetros contaminantes difícilmente tratables na EDAR ou con impacto significativo sobre os obxectivos de calidade no medio receptor e os potenciais usos das auguas naturais.13. Parámetros tratables na EDAR ou de impacto pouco significativo sobre os obxectivos de calidade de en medio receptor. ANEXO III.–SOLICITUDE DE PERMISO DE VERTEDURA AO SISTEMA 1. Solicitude: nome, domicilio social, dirección do establecemento, teléfono, distrito postal, localidade, NIF, caudais de vertedura en m 3 /ano e m 3 /día, identificación do sistema de saneamento ao que se pretende verter.2. Xunto aos datos de identificación, exporanse de xeito detallado as características da vertedura, en especial: a) CNAE(s). b) Clasificación da actividade segundo o Regulamento do Dominio Público Hidráulico. c) Descrición do proceso produtivo que xera a vertedura. d) Volume de auga consumida ou a consumir, especificando a(s) fonte(s) de subministro. e) Características da contaminación das augas xeradas antes e despois do tratamento. f) Variacións estacionais no volume e/ou características de contaminación das augas residuais vertidas. g) Plano da rede de recollida de augas residuais e punto(s) de conexión aos sumidoiros, indicando a localización das arquetas de control.3. Proxecto técnico das obras: a) Antecedentes: ● Obxecto: obtención do permiso de vertedura ou a súa revisión (neste último caso, axuntarase copia do permiso vixente). ● Características da localización e emprazamento da actividade. ● Punto de conexión ao sistema de saneamento. b) Memoria descritiva: ● Datos de produción: actividade desenvolvida, materias primas empregadas e produtos resultantes expresados en tn./ano. ● Procesos industriais. ● Balance de augas: fontes de abastecemento, título concesional, volume abastecido e a súa distribución no proceso industrial, volume de vertedura. ● Características do efluente: informe analítico de cada punto de vertedura. c) Memoria técnica das instalacións de tratamento: ● Sistemas e unidades de tratamento: descrición do sistema de tratamento existente, con cálculos hidráulicos do dimensionamento (volumes, cargas hidráulicas, tempos de retención) e xustificación de operacións unitarias e procesos; descrición detallada de equipos instalados, potencias de bombeo, materiais de construción; medidas de seguridade para evitar verteduras accidentais, instrumentos de control propostos, proposta de seguimento e control da calidade do efluente, produción, cantidade e destino dos residuos xerados. ● Planos: situación dentro do Concello (1:50.000); situación xeral do establecemento (1:5.000); detalle do establecemento (1:1.000); planta e alzado do sistema de depuración (1:100). ● No caso de que as instalacións de tratamento ocupan propiedades de terceiros, deberase acompañar autorización expresa do titular do terreo. d) Cando o exercicio da actividade comporte a utilización de tanques de almacenamento enterrados, deberase presentar un estudio de avaliación dos efectos medioambientais que incluirá a avaliación das condicións hidroxeolóxicas da zona afectada, do eventual poder autodepurador de chan e subsolo, e dos riscos de contaminación. Tamén se fará constar a eventual proximidade de captacións de auga, así como as precaucións técnicas adoptadas para evitar a percolación e a infiltración de hidrocarburos. e) Plan de emerxencia do sistema de acordo coa lexislación sectorial aplicable. ANEXO IV.–CLASIFICACIÓN DE SECTORES INDUSTRIAIS ANEXO V.–CONTIDO DA ACTA DE INSPECCIÓN E OBRIGAS DA ENTIDADE XESTORA 1. As actas que documenten as actuacións inspectoras, indicadas nos artigo 47 de seguintes desta ordenanza, deberán incluír, como mínimo, a información seguinte: a) Data, hora e número de inspección. b) Identificación da entidade xestora do sistema e do persoal actuario. c) Identificación e localización do suxeito pasivo da inspección, da actividade e dos sistemas de tratamento de que dispoña. d) Ubicación e descrición do punto de toma de mostras, e do sistema en que se realiza a vertedura, incluíndo, si procede, o nome da EDAR. e) Caudal da vertedura (medido ou estimado), tipo de mostra (puntual ou integrada), e descrición dos parámetros a analizar. f) Funcións realizadas e resultado das mesmas. g) Obrigas formais: constancia ou non de sinatura do interesado, da súa aceptación ou rexeitamento da mostra xemelga, e do libramento de copia da acta. h) Resumo do historial das verteduras desde a última inspección, consignando o xuízo sobre se a empresa mantén baixo un control eficaz a descarga das súas verteduras. i) Modificacións introducidas e medidas adoptadas pola industria para corrixir as eventuais deficiencias sinaladas pola inspección en visitas anteriores, cunha valoración da eficacia destas. j) Detalle das posibles anomalías detectadas na inspección, e cantas observacións adicionais se estimen oportunas.2. A entidade xestora conservará copia destas dilixencias e dos seus resultados analíticos, estando esta información a disposición de Augas de Galicia.” Culleredo, 11 de xullo de 2014. O alcalde Asdo: Julio Sacristán de Diego ANEXO V.–CONTIDO DA ACTA DE INSPECCIÓN E OBRIGAS DA ENTIDADE XESTORA 1. As actas que documenten as actuacións inspectoras, indicadas nos artigo 47 de seguintes desta ordenanza, deberán incluír, como mínimo, a información seguinte: a) Data, hora e número de inspección. b) Identificación da entidade xestora do sistema e do persoal actuario. c) Identificación e localización do suxeito pasivo da inspección, da actividade e dos sistemas de tratamento de que dispoña. d) Ubicación e descrición do punto de toma de mostras, e do sistema en que se realiza a vertedura, incluíndo, si procede, o nome da EDAR. e) Caudal da vertedura (medido ou estimado), tipo de mostra (puntual ou integrada), e descrición dos parámetros a analizar. f) Funcións realizadas e resultado das mesmas. g) Obrigas formais: constancia ou non de sinatura do interesado, da súa aceptación ou rexeitamento da mostra xemelga, e do libramento de copia da acta. h) Resumo do historial das verteduras desde a última inspección, consignando o xuízo sobre se a empresa mantén baixo un control eficaz a descarga das súas verteduras. i) Modificacións introducidas e medidas adoptadas pola industria para corrixir as eventuais deficiencias sinaladas pola inspección en visitas anteriores, cunha valoración da eficacia destas. j) Detalle das posibles anomalías detectadas na inspección, e cantas observacións adicionais se estimen oportunas.2. A entidade xestora conservará copia destas dilixencias e dos seus resultados analíticos, estando esta información a disposición de Augas de Galicia.” Culleredo, 11 de xullo de 2014. O alcalde Asdo.: Julio Sacristán de Diego